«Erakundeek, enpresek eta kultura mainstream-ak feminismoa 'jator' bihurtu nahi dute» - andra.eus\nAmaia Zufiak aurkeztu zuen Bilgune Feministaren ponentzia.\nMertxe Arratibel12 martxoa, 20200\n“Erakundeek, enpresek edota kultura mainstream-ak feminismoa “jator” egin nahi dute”, salatu zuen Amaia Zufia Bilgune Feministako bozeramaileak ‘Salda Badago’ Jardunaldi Feministetan. Horren aurrean, sistemaren errelatoa, hau da, “berdintasun eta aniztasunaren festa” edo feminismoaren salmenta marketing produktu bezala, hautsi behar dela eta horretarako “herritarron %99aren mesedetan” planteamendu apurtzaile eta erradikalak sortu behar direla, dio. Zufiak ‘Mugimendu Feministaren Erraiei begira’ izenburuko mahaian parte hartu zuen. Oraina eta etorkizunari buruz hitz egin zuen bertan.\nBilgunek egiten duen proposamena marxismotik urruntzen da. Izan ere, eurentzat teoria horren subjektu politikoa, hau da, langile klasea, “esentzialista, monolitikoa” eta askotan “antifeminista” da, arrazoi honengatik: “Marko horretan ez gara kabitzen bazterretakook, emakumeak, bollerak, transak…” Gainera, marxismoaren klase ikuskeran, “bizitza mantentzen duen debaldeko lan erreproduktiboa ez dugu topatzen”.\nEta zaintza da, hain zuzen, hurrengo urteetako Mugimendu Feministaren jomugetako bat, haien ustez. Proposatzen duten ‘Ongi bizitzeko planak’ “bizitza sostengatzeko ardura kolektiboa izan dadin eta zaintzak berrantolatzeko proposamen zehatzagoak-materialagoak” eskatzen ditu. Horrek “etxeko enplegua aberastasuna eta ongizate soziala sortzen duen jarduera ekonomiko gisa aitortzea, etxeko barne langilearen figura desagertzea, zaintzarako eta menpekotasunari arreta emateko berezko sistema publikoa egituratzea: zerbitzu sozial, publiko, doako eta unibertsalak” ekartzen du berekin.\nBiolentziarik gabeko bizitzak eta justizia feminista da lortu nahi duten beste helburu garrantzitsu bat. Biolentzia sexuala testuinguru zabalago batean kokatzen dute, “basakeria ekonomiko eta ekologikoa, arrazakeria, pobrezia, estatuen errepresio politikoa, espetxea, eraso lesbofobo edo transfoboak eta bankuek agindutako etxe kaleratzeen” ondoan.\nGai honi erantzuteko orain arteko tresnak, hala nola, “gaueko manifestazioak, protokoloak, mobilizazio masiboak…” tope batera ailegatu direla iritzi diote. Aurrerantzean, “elkarren artean gurutzatzen diren biolentziei aurre egiteko palankak identifikatu eta justizia feministaren oinarriak adostea ezinbestekoa” dela adierazi dute. Bereziki, “biolentzia matxistaren alorrean instituzioen iruzurrak” seinalatzeko beharra ikusten dute.\n“Feminismoa ez dago soilik talde feministetan eta ez da soilik Mugimendu Feministarena”\nBilgunek euskal agenda feminista sortu nahi du bertako “masa borroka” artikulatzeko, pentsatzen duelako Espainiatik datozen hainbat deialdi ez daudela kolektiboki adostuta eta ez dituztela espezifikotasun lokalak kontuan hartzen. Artikulazio horren asmoa, “Mugimendu Feministaren intzidentzia gaitasuna eta boterea handitzea da, bai instituzioei begira, baita hortik kanpoko jendartearen luze zabalean ere”.\nKaleak astintzeko bi gai aipatzen dituzte: batetik, zaintzaren gatazkan sakontzen jarraitzea eta etxeko langileen egoera salatzea eta, bestetik, migrazio eta errefuxiatuen krisialdia nabarmentzea. “Gure mugetan, gure begien aurrean gertatzen ari den genozidioak, gure jendartearen sakoneko arrazakeriak, erantzun feminista indartsua eskatzen duela uste dugu”.\nIraultza feministak subjektu anitza eta leku desberdinetatik lantzea dakarrela konbentzituta daude eta feminismoa ez dagoela soilik talde feministetan eta ez dela soilik Mugimendu Feministarena ohartarazi zuten: “Kazetaritzan, instituzioetan, herri mugimenduko talde mixtoetan, kultur arloan, hezkuntzan, sindikatuetan, alderdietan, zerbitzu publikoetan, industrian, zaintza lan feminizatuetan ematen ari diren borroketan… Han eta hemen feministok oso aktibo gaude”.\nHortaz, bidea “borroka ezberdinak” josita egin behar dela uste dute: “Feminismotik iraultzeko diferentziak baliatu beharko genituzke eraldaketarako errezeta konplexuagoak eta mamitsuagoak sortzeko, dominazioaren mekanismoak hobeto ulertzeko, eta okerren daudenen bizi baldintzen aldeko borrokak lehenesteko”.\nKultura politiko berria\nBorrokak abian jartzeko kultura politiko berria sortzea ezinbestekotzat jo dute. Horretarako hiru klable eman zituzten:\n1- Egunerokotasunaren politizazioa. Tradizionalki eremu publiko-politikoan kokatu ez diren gaiak ipini nahi dituzte: harreman eredua, zaintza, gorputzak eta sexualitatea, denboraren banaketa, hizkuntza, kontsumo ohiturak…\n2. Deszentratzea, Maria Raimondezek proposatzen duen zentzuan, hau da, “posizio ez hegemonikoen ulermena”. Horrek bazterrekoen lekua hartzea eta pribilegioak aztertzea eskatzen du beste diskriminiazio egoera batzuk sentitzeko eta hautemateko.\n3. Lidergoen txandapasa egitea. Borroka feministak lidergo kolektiboak eskatzen dituela pentsatzen dute, boterea esku gutxitan ez pilatzeko. Hala eta guztiz ere, askotan zaila da erreleboa hartuko duten aktibistak topatzea eta daudenak erre egiten dira.\nTalde feminista berriak sortzea eta daudenak sustatzea ere behar dela ikusten dute eta, aldi berean, saretzea eta koordinazio egonkorra osatzea. Honen eredua Emakume Mundu Martxa dela diote: “Dinamizazio lantalde iraunkorra dauka eta sare zabala; hainbat lan ildo ezarrita ditu, baita erailketetarako protokoloa ere; nazioarteko aliantzak ehuntzeko tresna da…”\nMundu Martxa anitzen arteko topaleku nagusia izan da Euskal Herrian. Momentuz, Bilbon baino ez dago, baina beste herrialdeetara hedatzeko asmoa daukate. Gainera, azken urteetan, “Mugimenduarentzat baliabideak eskuratzeko aukera ematen digun elkarte bakarra da (dirulaguntzak, liberazioak, izen juridikoa eta zergak eguneratuta duen elkartea)”. Hori ere baharrezkoa da mugimenduak bizirauteko.\nConcentración contra las agresiones sexuales <\nZinegoak 2020 en Durango >


Salburuko ornitologia-albisteak. Ekainaren 8tik 15era « Atariaren bloga\nSalburuko ornitologia-albisteak. Ekainaren 8tik 15era\nKategoriak: Albistegi ornitologikoa — Etiketak: Albistegi ornitologikoa, Salburuko parkea — CEA — 17 ekaina 2011 14:41\nAste honetako eguraldi freskoa eskertzekoa da, hegoaldeko beste leku batzuetan jasaten den beroa ikusita. Hezetasuneko ur-maila oso egokia da eta habiak egiteko eta txitak elikatzeko prozesuak oso aurreratuta daude. Basa-ahate, ipar-ahate, murgilari arrunt eta kopetazurien txita ugari ageri dira, baita oilagor eta txilinportenak ere, eta zenbait murgil-bikote ere ikus daitezke haien kumeekin.\nLertxuntxo txiki bat eta eztei-lumajeak agerian dituzten lau koartzatxo itzain ere begiztatu ditugu. Bestalde, Serafín Alarcónek eraztunik gabeko mokozabal bat eta lau ahate gorrizta ikusi dituela esan digu.\nBitartean, anatido askori beren lumajeak iluntzen hasi zaizkie.\nZangaluze batzuk daude ikusgai: kuliska handiak, txirritxo handiak eta txirritxo txikiak; azken horien bikote bat txitatzen ari da eta beste bat estaltzen. Bi zeregin horietarako berandu da. Bikoteetako bat Los Fresnos behatokitik oso ondo ikus daiteke; legarrez estalitako uharte berrian dago, behatokiaren ondoan. Espero dezagun txitatzeak atarramentu ona izatea eta Salburuan jaiotako espezie horretako txitak hegaz egiteko aukera izatea, desagertzeko arriskuan dagoen espeziea baita.\nSalburuko pasealekuetan barrena uroilanda handiaren txita iheskorren bat gurutzatzen da, korrika batean. Txepetxak, kaskabeltzak, zozoak, errekatxindorrak, txantxangorriak kantari dabiltza, baita lezkari karratxin zalapartatsu eta monotonoa ere.\nMiru beltzak erraz ageri dira larrean eta arrano txikia ere gero eta ohikoagoa da. Aste honetan egiaztatu dugunez, zingira-miruen bigarren bikoteak habia egin du Betoñuko Urmaelean, susmatzen genuen bezala.\nMezuak Hautatu hilabetea 2021(e)ko urtarrila (5) 2020(e)ko abendua (11) 2020(e)ko azaroa (17) 2020(e)ko urria (7) 2020(e)ko iraila (8) 2020(e)ko abuztua (5) 2020(e)ko ekaina (10) 2020(e)ko maiatza (3) 2020(e)ko apirila (4) 2020(e)ko martxoa (17) 2020(e)ko otsaila (14) 2020(e)ko urtarrila (6) 2019(e)ko abendua (4) 2019(e)ko azaroa (2) 2019(e)ko urria (8) 2019(e)ko iraila (2) 2019(e)ko abuztua (3) 2019(e)ko uztaila (11) 2019(e)ko ekaina (1) 2019(e)ko maiatza (12) 2019(e)ko apirila (8) 2019(e)ko martxoa (14) 2019(e)ko otsaila (15) 2019(e)ko urtarrila (9) 2018(e)ko abendua (10) 2018(e)ko azaroa (16) 2018(e)ko urria (17) 2018(e)ko iraila (2) 2018(e)ko abuztua (4) 2018(e)ko uztaila (18) 2018(e)ko ekaina (12) 2018(e)ko maiatza (23) 2018(e)ko apirila (14) 2018(e)ko martxoa (14) 2018(e)ko otsaila (14) 2018(e)ko urtarrila (9) 2017(e)ko abendua (16) 2017(e)ko azaroa (20) 2017(e)ko urria (13) 2017(e)ko iraila (4) 2017(e)ko abuztua (13) 2017(e)ko uztaila (7) 2017(e)ko ekaina (20) 2017(e)ko maiatza (45) 2017(e)ko apirila (23) 2017(e)ko martxoa (28) 2017(e)ko otsaila (19) 2017(e)ko urtarrila (21) 2016(e)ko abendua (18) 2016(e)ko azaroa (13) 2016(e)ko urria (2) 2016(e)ko iraila (3) 2016(e)ko abuztua (2) 2016(e)ko uztaila (1) 2016(e)ko ekaina (5) 2016(e)ko maiatza (11) 2016(e)ko apirila (14) 2016(e)ko martxoa (6) 2016(e)ko otsaila (5) 2015(e)ko abendua (3) 2015(e)ko azaroa (3) 2015(e)ko urria (3) 2015(e)ko iraila (6) 2015(e)ko abuztua (4) 2015(e)ko uztaila (2) 2015(e)ko ekaina (3) 2015(e)ko maiatza (5) 2015(e)ko apirila (9) 2015(e)ko martxoa (13) 2015(e)ko otsaila (14) 2015(e)ko urtarrila (17) 2014(e)ko abendua (20) 2014(e)ko azaroa (10) 2014(e)ko urria (14) 2014(e)ko iraila (6) 2014(e)ko abuztua (3) 2014(e)ko uztaila (10) 2014(e)ko ekaina (28) 2014(e)ko maiatza (13) 2014(e)ko apirila (26) 2014(e)ko martxoa (18) 2014(e)ko otsaila (10) 2014(e)ko urtarrila (7) 2013(e)ko abendua (12) 2013(e)ko azaroa (5) 2013(e)ko urria (2) 2013(e)ko iraila (1) 2013(e)ko abuztua (2) 2013(e)ko uztaila (10) 2013(e)ko ekaina (20) 2013(e)ko maiatza (29) 2013(e)ko apirila (33) 2013(e)ko martxoa (35) 2013(e)ko otsaila (32) 2013(e)ko urtarrila (28) 2012(e)ko abendua (39) 2012(e)ko azaroa (34) 2012(e)ko urria (20) 2012(e)ko iraila (8) 2012(e)ko abuztua (4) 2012(e)ko uztaila (13) 2012(e)ko ekaina (10) 2012(e)ko maiatza (3) 2012(e)ko apirila (2) 2012(e)ko martxoa (7) 2012(e)ko otsaila (8) 2012(e)ko urtarrila (6) 2011(e)ko abendua (5) 2011(e)ko azaroa (6) 2011(e)ko urria (5) 2011(e)ko iraila (4) 2011(e)ko uztaila (4) 2011(e)ko ekaina (5) 2011(e)ko maiatza (5) 2011(e)ko apirila (7) 2011(e)ko martxoa (7) 2011(e)ko otsaila (9) 2011(e)ko urtarrila (6) 2010(e)ko abendua (5) 2010(e)ko azaroa (12) 2010(e)ko urria (9) 2010(e)ko iraila (8) 2010(e)ko uztaila (6) 2010(e)ko ekaina (12) 2010(e)ko maiatza (5)\nAlbistegi ornitologikoa Anillo Verde argazkiak Ataria Ataria @eu aves bioaniztasuna biodibertsitatea biodiversidad bisita liburua CEA conservación de la naturaleza Educación ambiental Ekintzak erakusketa Eraztun Berdea eskola-jarduerak espezie inbaditzaileak hegaztiak herritarren zientzia hezeguneak hitzaldia Ingurumena ingurumen hezkuntza Ingurumen hezkuntza @eu jarduerak kontserbazioa Medio ambiente natura naturaleza Noticiario ornitológico oreinak paisaia parque de Salburua Salburua Salburuako parkea Salburuko parkea SEO/Birdlife tailerra udaberria urmaelak Vitoria-Gasteiz Vitoria-Gasteizko Udala zientzia zuhaitza


Zentroak - KZgunea\nUdalerriak. Pertsonak. Hurbiltasuna.\nEAEko udalerririk gehienetan gaude.\nAurkitu zure premietara hobekien egokitzen den KZgunea, eta bisita gaitzazu!\nKZguneen sare zabala dugu zure eskura hiru lurralde historikoetan, eskaintzen dizkizugun zerbitzuez goza dezazun. Horretarako, langile talde aditua, ekipamendu informatiko pertsonalizatua, abiadura handiko Interneterako sarbidea eta zure premietara egokitutako instalazioak ditugu, zugandik oso gertu.\nEz itxaron gehiago, eta bisita gaitzazu!\nEzagutu gure KZgunea zentroak\nKZguneak bere ekipoetan eta tresna informatikoetan software librea erabiltzearen aldeko apustua egin du. Software horren bertsio berriak pertsonalizatzeko lanean ari gara, esperientzia atseginagoa izan dezazun.\nEskura jartzen dizkizugu NAN elektronikoa eta herritarraren txartela erabiliz Administrazioarekin izapideak egiteko behar dituzun tresnak.\nEgunerokoan sortzen zaizkizun zalantza teknologikoak konpontzeko gai izan zaitezen nahi dugu, eta, horretarako, KZguneko talde adituaren arreta pertsonalizatua duzu.\nKZguneen sare zabalari esker, hiru lurralde historikoetan barrena, esku-eskura dituzu gure zerbitzuak.


“Harri Koskor proiektu txikia da, mimo handiz sortutakoa” - Otxandio - Anboto.org\n“Harri Koskor proiektu txikia da, mimo handiz sortutakoa”\nAitziber Basauri 2020-11-15 11:50\nEskolarako materiala, nezeserrak, meriendako poltsak, mugikorren kargagailuetarako zorroak... Eguneroko beharrizanei erantzuteko produktuak sortzen ditu Nekane Ortiz de Zaratek, Harri Koskor izenpean. Guztiak oihalekin. Oihalok Arrasaten, Durangon edo Gasteizen erosten ditu. Hala ere, urtean behin edo birritan, Bartzelonara egiten du buelta, oihal bila.\nNoiz eta zelan sortu zenuen Harri Koskor proiektua?\nOraindino jaiotze prozesuan dagoen proiektua dela esaten dut nik. Alaba jaio zenean hasi nintzen, orain zortzi urte. Jostea gustatzen zitzaidan eta Olentzerok ekarritako josteko makinagaz alabarentzat produktuak egiten hasi nintzen. Gauza piloa egin nuen eta lagunak xaxatzen hasi zitzaizkidan, saltzeko esaten. Bada, orain hiru urte stand-a ipini nuen Otxandioko abenduko azokan. Harri Koskorren aurkezpena izan zen. Arrakasta izan zuen, herrian oso ondo hartu zuten. Orduan hasi nintzen sare sozialetan apur bat zabaltzen. Beti maila txikian, ingurukoentzat egiten ditut produktuak.\nEgunerokoan erabiltzeko hainbat produktu sortu dituzu.\nPardela aldatzeko toalla, txupetea lotzeko zinta, Montessori pilotak, arranberak... egiten hasi nintzen. Gero, kalerako arbel biribilkatuekin eta memoria jolasekin hasi nintzen, eskolarako estutxeekin... Alabagaz batera pausoz pauso hazten joan da Harri Koskor. Eta inguruan sortzen ziren beharrizanekin ere bai. Horretan oinarrituta sortzen dut, eta luzaroan erabiltzeko helburuagaz.\nAtzean bizi filosofia bat dago? Zaborra murriztera animatzeko era da.\nBai. Zaborra murrizteko eta gaur egungo kontsumo erak aldatzeko. Kalitatezko produktua sortzea da helburua, denbora iraungo duena.\nHarritu zaitu izan duten harrerak?\nEz dakit txipa aldatzen ari garen edo denak duen lekua. Plazara joan eta Harri Koskorren merienda poltsak edo ogitarteko zorroak ikusteak poza ematen dit, inora joan eta nik egindako poltsak ikusteak. Oso gertuko merkatua da Harri Koskorrena, eta ez dut zabaltzeko beharrizanik. Proiektu txikia da hau, mimo handiz sortutakoa.\nEnkarguz lan egiten duzu batez ere.\nBai, eta ditudan oihalak erakusten dizkiet, aukeratzeko. Gustatzen zait norentzat ari naizen josten, nor dagoen atzean. Hala ere, baditut produktuak stock-ean, arrakasta dutenak. Azoketara eramateko, neuk gura dudana sortzen dut, eta hori ere asko gustatzen zait.\nZeintzuk dira arrakastatsuenak?\nOgitarteko zorroak, adurretakoak, pardelak aldatzeko toalla, konpresak eta tanpoiak eramateko zorroak...\nBaduzu enkargurik bereziki gogoan?\nAsko izan dira bereziak. Baina, orain gutxi, bezero bategaz sortutako hartu-eman berezia dut gogoan. Errotuladoreak gordetzeko ere balio zuen umeentzako karpeta bat ikusita, haren modukoa eskatu zidan berarentzat. Ez nuen argi ikusten, eta bion artean bere premiei egokitutako karpeta sortzea lortu genuen: post it bat, boligrafo bi eta koadernoa sartzeko karpetatxoa, bilera bat duenerako. Polita izan zen bion arteko lan hori.\nZein duzu erronka?\nAstiro doan proiektua da, nire erritmora. Hori dut gustukoen. Ordu asko eskaintzen dizkiot, baina ez dut lan modura hartzen. Eta ez dakit nora helduko den eta zein bide hartuko duen. Orain, prozesu horretaz disfrutatzen ari naiz. Orain hiru urte inork ere ez zuen Harri Koskor ezagutzen; orain, askok ezagutzen dute, eta erabiltzen dituzte nik sortutako produktuak. Bakoitza oihal mota bategaz dago eginda, eta horretarako endredatu egin behar da. Oraindino asko dut ikasteko.


4.3.5. Instalazioak eta obrak lehenengoz erabiltzeko lizentzia\nAdierazpen izaerako administrazio baimena da, eta eraikin edo obra bat, edo horien zati bat erabilera jakin batera bidera daitekeen egiaztatzea du helburu, kokapen egokia izateagatik eta segurtasun eta osasun baldintza teknikoak betetzeagatik eta, hala badagokio, dagozkion urbanizazio lanak egin izana bete bada.\nObra-lizentziaren titularra den pertsonak edo horren ordezkari legalak.\nGehieneko epea: hiru (3) hilabete.\n(A.1) ESKAERA OROKORRA honako dokumentazioarekin batera:\nPlanoak eta memoria, non obra egin bitartean egin diren aldaketa guztiak adieraziko diren, eta hala badagokio, memorian zenbakituta egon beharko dute aldaketa horiek edo berariaz adierazi beharko da ez dela aldaketarik egin\nObren amaieraren ziurtagiria, obren zuzendaritza teknikoak sinatuta. Beharrezkoa denean, eraikuntza-obrekin batera egin diren urbanizazio-obren amaieraren ziurtagiria ere aurkeztu beharko da.\nBehin betiko kalifikazio-zedula, babes ofizialeko etxebizitzetarako izango bada obra.\nKanpoko fatxaden koloretako argazkiak.\nObraren kostu errealaren eta eraginkorraren azken likidazioa\nIgogailuak abian jartzeko egiaztapen-akta eta baimena, organismo eskudunak egina.\nHala badagokio, irudi- eta soinu-instalazioei buruzko baimen ofiziala.\nUdalari nahitaez laga beharreko lursailak laga zaizkiola adierazten duen administrazio-egintza edo eskritura publikoa Jabetzaren Erregistroan ohar soilaren edo ziurtagiriaren bidez inskribatu izanaren ziurtagiria.\nModu arrazoituan beharrezkotzat edo komenigarritzat jotzen den beste edozein dokumentu, indarreko araudia eta beste administrazio batzuen eskumenak oinarri hartuta.\nEraikinaren fatxada guztietako argazki- bilduma kolorez\nJasogailua martxan jartzearen agiria\nBehin betiko kalifikazio zedula\nObraren bukaerako prezio errealaren kitapena\nLoiuko Hiri Antolamenduko Plan Orokorra (161. BAO, 2013/08/23koa)\nEraikuntza eta hirigintzari buruzko ordenantzak (110. BAO, 2014/06/11koa)\nEskaera jaso, dokumentazioa egiaztatu eta dokumentu guztiak eskaneatzea.\nUdal teknikariek ikuskatu eta txostena egitea.\nDekretuaren bidez eskaera ebaztea eta jakinaraztea. Pertsona eskatzailea, dagozkion zerga-eskubideen likidazioarekin batera.


Herioa ate joka hasi zenekoa • ZUZEU\nHerioa ate joka hasi zenekoa –\nJakin nahi ez genuena badakigu dagoeneko, ez gara unibertsoaren erdigunea, inork ez gaitu sortu, inork ez gaitu zaintzen, gutariko bakoitza soilik une batez biziko da eta behin betiko desagertuko da eternitate osorako.\nErrealitate gordinaren susmo hori gizaki guztiok izan dugu eta kultura guztiek ukan dute. Bizi-itxaropena 30 bat urtera mugatzen zelarik, eta umeen erdiak gurasoen besoetan hiltzen zirenean, susmo horrek sortzen zuen oinaze hura erlijioekin baino ezin zen apaldu. Egun ere, gerra edo pobrezia larria pairatzen duten tokietan erlijioak berpizten dira, jendarte-egitura egonkortzeko eta hartu-eman pertsonalak arautzeko baliagarriak baitira.\nGure testuinguruan, aldiz, lehenengo aldiz historian, jaiotzeko unean gehienok 80-85 urteko bizi-itxaropenarekin munduratzen gara, eta horrek zeharo aldatu du, oso epe laburrean, gure jarrera. Batetik, inoizko bizitza luzeena izan dezakegu aurrean; eta, bestetik, inoiz baino kontzienteago gara zein laburra den.\nGurea bezalako jendarte oparoetan, gaztetxoak garela, etxe gehienetan hiru belaunaldi mahaian eserita ikusteko parada dugu, birraitona-amonak ezagutzea ez da salbuespena eta bizitzaren hasierako urte horietan, mahaian eserita, ematen du denbora amaiezina dela. Sentsazio horrekin koxkortu ginen eta aurreikuspen horrekin ekin genion gaztaroari.\nNork esango zuen! 2020. urtean herioa besteen etxeetatik irten, ipuinetatik atera, eta gure ateetan jo zezakeenaz ohartu ginen. Ezustean harrapatu gintuen eta ez genuen jakin izan nola erantzun.\nZiurtasunak nahi genituen, baina ez adituek, ezta gobernuek ere, ezin izan ziguten horrelakorik eskaini. Beste ugaztunek egiten duten bezala, elkartu nahi ginen, baina, arerio berri honek dituen ezaugarriak direla medio, etxe zuloetan giltzapean geratu ginen, supermerkatuko produktuak irensten, telefonoari itsatsita, ulergaitzak ziren mezu kontraesankorretan itotzen.\nZiurtasunak galtzen direnean, helduleku bila edozein euskarri izan daiteke baliagarria. Oraingo honetan bi izan dira erabilgarrienak: errealitatea ukatzea edo negazionismoa, eta bertsio ofizialari ortodoxiaz eustea. Bi euskarri labainkorren arteko guztia ukatu egiten da. Zalantza, kritika, susmoa… herejiaren tokian kokatzen dira, eztabaida aske, atsegin eta emankorrak desagertuz; irainak, haserreak eta ezinulertuak nagusitu dira.\nLerro hauetatik, izurrite garai hauetan, La Peste liburuaren egileak aldarrikatu zuen moduan: zalantza dutenen dantzaren aldeko hautua egingo dut.\nElkartasuna, askatasuna, ardura eta sen kritikoa uztartzeko gai ez bagara, iparrorratza galdu dugulakoan nago. Azalpen xume eta inozoek ezin diote egoera konplexu honi erantzun eraginkorrik eskaini; gobernuek egiten duten errelato kontraesankor eta aldakorrak ez du herritarrongan sinesgarritasunik lortuko. Keinu autoritarioek zauri larria utziko dute gure etorkizun hurbilean, eztabaida antzuek gogaituko gaituzte, eta, bukaeran… noraez horretan, arrantzan zein ehizan, krisi guztietatik elikatzen diren betiko marrazoak garaile.


Irekia Eusko Jaurlaritza - Gobierno Vasco :: Laneko jazarpenari buruzko eztabaida-foroa\nGemma Zabaleta: "Laneko jazarpena egiteak ondorioak izan behar ditu, ezin da doan atera"\nEnplegu eta Gizarte Gaietako sailburua "zigor-politika zorrotzen" aldekoa da fenomeno hori desagerrarazteko\nEuskadiko 30.000 langile inguruk nozitzen dute jazarpena enpresan\nLan Ikuskatzailetzak 218 esku-hartze egin zituen 2009. urtean jazarpen psikologikoagatik\nGemma Zabaleta Enplegu eta Gizarte Gaietako sailburuak inauguratu du gaur goizean, Bilbon, UGTk laneko jazarpenari buruz antolatutako eztabaida-foroa. Zabaletak "onartezintzat" jo du tratu txar hori, eta egiten dutenak gaitzetsi ditu; izan ere, "ez dago ez moraltasun ez duintasun zantzurik jakinaren gainean gizaki bat moralki suntsitzeraino erasotzen dutenengan".\nGemma Zabaletak ziurtatu du egoera horri aurre egiteko erantzunak zenbait esparrutatik etorri behar direla: "Justiziaren eta legegileen mundutik, laneko segurtasun eta osasunaren esparrutik, medikuntzatik eta, jakina, botere publikoetatik".\nAbusuzko jokabideen aurkako borroka benetan eraginkorra izan dadin, enpresen, langileen eta haien ordezkarien konpromisoa eskatu zuen sailburuak, baita prebentzio zerbitzuena, epaileena, fiskalena eta Administrazioarena ere. "Eta, beste ezer baino lehen, prebentzio-neurriak ezarri behar dira, jazarpena trabarik gabe egiten jarraitu ez dadin, kasu askotan eta urte gehiegitan gertatu den bezala. Prebentzioa da abiapuntua eta oinarrizko maila, une hauetan ahalegin handiena eskatu dezakeena".\nHorrez gain, "zigor-politika zorrotzak" garatu beharko direla iradoki zuen, askotan konponbiderik ez duen kaltea egiten duenentzat, eta ez da ahaztu behar oinarrizko eskakizuna izan behar duela, baita ere, eragindako kaltea konpontzea.\nLangile espainiarren Lan Baldintzei buruzko VI. Inkesta Nazionalaren ondorioen arabera, langileen % 1,4k nozitu dute eguneroko jazarpenen bat azken hamabi hilabeteetan. Irizpidea zabalduz gero; hau da, jazarpena astean behin edo hilean behin gertatu bada, kopurua % 2,9ra arte iristen da. Kalkulu hori euskal errealitatera estrapolatuz, Euskal Autonomia Erkidegoko 30.000 langile inguru jazarpen egoeraren bat nozitzen ari dira, eta 14.000rentzat presio psikologikoa egunerokoa eta etengabea da.\nEAEko lantokietako jazarpen-egoerei buruz ditugun datuek berresten dute 2009. urtean Laneko eta Gizarte Segurantzako Ikuskatzailetzak 424 esku-hartze egin zituela: 218 jazarpen psikologikoagatik, 193 arrisku psikosozialen prebentzioagatik, 7 sexu-arrazoiengatiko jazarpenagatik eta 6 sexu jazarpenagatik. Bestalde, Osalan-Laneko Segurtasun eta Osasunerako Euskal Erakundeak jazarpeneko 7 kasu kudeatu zituen, eta horietatik sei administrazio publikoetan gertatu ziren.\nZabaletak adierazi du tamala dela ordenamendu juridikoan erantzun bateraturik ez egotea mobbingari buruz: "Jazarpena egiteak ondorioak izan behar ditu, ezin da doan atera, eta ildo horretan garatu behar dira legegintzako proposamenak, irekitako eztabaida baliatuz Zigor Kodean aldaketak sartzeko". Eta, gaineratu duenez, "Abusuzko jokabideen aurkako borroka benetan eraginkorra izan dadin, enpresen, langileen eta haien ordezkarien konpromisoa behar da, baita prebentzio zerbitzuena, epaileena, fiskalena eta Administrazioarena ere".\nSailburuak aurreratu duenez, Enplegu eta Gizarte Gaietako Saila dekretu bat prestatzen ari da lan-giroaren kalitatearen inguruko gaiak arautzeko. "Giroaren kalitateak ondokoetan oinarrituta egon behar du: lana eta familia bateragarri egiten laguntzean, gizarteratzea eta genero berdintasuna sustatzean, jakintza sustatzean, bitarteko eta -ekoizpena hobetzeko- tresna teknologiko berriak erabiltzean eta enplegatu guztien garapen pertsonala sustatzean" adierazi du Zabaletak amaitzeko.


Emakume Txokoko ikasturteko eskaintza iragarriko duen esku-orriaren diseinua aukeratzeko lehiaketa jarri da abian\nAzpeitiko Udalaren baitako Emakume Txokoak leihaketa berri bat jarri du abian. Datorren ikasturteko eskaintza iragarriko duen esku-orriaren diseinuaren lehiaketa, hain zuzen. Lehiaketaren helburu nagusia herriko emakume artistak (ilustratzaile, diseinatzaile.... ) eta beren lana aintzat hartu, balioan jarri eta ikusgarri egitea da. 18 urtetik gorako emakumeei zuzenduriko lehiaketa da; lanak banaka zein taldeka aurkez daitezke ekainaren 28a bitartean Emakume Txokoan edo Udaleko Parekidetasun Sailean.\nDiseinu irabazlea izango da datorren ikasturte jardueren esku-orria, eta 300 euro jasoko ditu egileak.\nKomunikaziorako baliabideak, informazioa transmititzeko eta gure berri emateko ezinbesteko tresnak dira. Herritarrengana iritsi eta ahalik eta errealitate gehienetara iristeko beharrezkoak. Diseinu eta ilustrazioen bitartez, gure balioak adierazi eta transmititu daitezkeelakoan, emakumeen sormena eta produkzio artistiko feminista bultzatuko duen lehiaketa sustatu nahi du Azpeitiko Udalak.\nLehiaketaren helburu nagusia, herriko emakume artistak (diseinu grafikoan, ilustrazioan, etab. arituak edota adituak) eta euren lana aintzat hartzea eta ikusgarri egitea izango da. Horrez gain, lana baloratzea ezinbestekoa zaigunez, irabazten duen diseinua izango da ondoren erabiliko dugun komunikazio baliabidea.\nAukeratutako lanen artean, kalitate artistikoaz gain, informazioa ondoen transmititzen duen eta Azpeitiko Udalak kudeatzen duen Emakumeen Txokoko filosofia eta helburuak ondoen agertzen dituena aukeratuko da.\nAzpeitiko Emakumeen Txokoa, espazio feminista bat da, parte hartzea bultzatzeko eta parekidetasuna lortzera bidean baliabideak eskaintzeko topalekua. Emakume askorentzat, leku pribilegiatu eta erreferente bihurtu da, ahalduntze prozesuak eta programak dinamizatzen dira eta herritarrei etengabeko formakuntza eskaintzeaz arduratzen da.\nProgramatzen diren ekintzak emakumeen kontzientzia-hartzea lantzera bideratuta daude -emakumeak jabetu daitezen jendartean zer-nola bizi diren eta non kokatuta dauden-, eta jendarte berdinzalea lortzeko beharrezkoak diren aldaketak identifikatu eta jendartearen parte-hartzea eta mobilizazioa sustatzera.\nHemen Emakumeen Txokoan aurki daitezkeen hainbat zerbitzu:\nOINARRI hauek ezarri dira lehiaketarako:\nLehiaketaren helburu nagusia, herriko emakume artistak (diseinu grafikoan, ilustrazioan, etab. arituak edota adituak) eta euren lana aintzat hartzea eta ikusgarri egitea izango da.\n2.- EZARGARRI DEN ARAUDIA.\nLehiaketako saria ematerakoan, eta sariduna eta erakunde emailearen arteko harreman juridikoa finkatzerakoan, oinarri hauek, eta saria ematerakoan indarrean dauden arauak bete beharko dira:\n- Azpeitiko Udalak diru-laguntzak emateko ordenantza arautzailea (2012ko maiatzaren 29ko Gipuzkoako Aldizkari Ofiziala, 101 zk.)\n- Azpeitiko Udalaren eta Euskara-Patronatuaren diru-laguntzei buruzko indarrean dagoen Plan Estrategikoa.\n- Oinarri hauetan aintzat hartu ez diren kontu gutzietarako, Diru-laguntzei buruzko azaroaren 17ko 38/2003 Lege Orokorrak(estatuko Aldizkari Ofiziala, 2003-11-18koa) eta Lege hori garatzeko 887/2006 Errege Dekretuaren bidez onartutako Arautegiak dioena hartuko da kontuan.\n3.- PARTE HARTZAILEAK.\n18 urtetik gorako emakumeek parte-hartu dezakete lehiaketan. Emakumeei zuzendutako lehiaketa da, estrategikotzat jotzen baita emakumeek sortutako eta diseinatutako baliabideak sustatzea.\nParte hartzaileek, Azpeitiko Udalak diru-laguntzak emateko eratutako ordenantza arautzailearen 5. artikuluak eskatutako baldintzak bete beharko dituzte (2012ko maiatzaren 29ko Gipuzkoako Aldizkari Ofiziala, 101 zk.).\nLehiaketan aurkeztuko diren lanak jatorrizkoak izan beharko dute, aurrez argitaratu gabeak eta ezingo dira beste lan batzuen kopia izan, ez osorik, ezta zati batean ere.\nLanek ez dute agerian izango ez sinadurarik, ezta egilearen izenik ere.\nDiseinuek lehiaketaren helburuarekin bat egin beharko dute, eta bereziki, Emakumeen Txokoaren filosofia eta baloreak barnebildu beharko dituzte.\nLan irabazleak, kurtso hasierako eskaintza berriarekin berriro osatu beharko du esku-orria (diseinu hori izango da kurtso berrirako erabiliko dena)\nParekidetasun Saileko talde teknikoari dagokio oinarri hauetan araututako lehiaketaren kudeaketa lanak burutzea.\nProposamenak kide anitzeko epaimahai batek aztertuko ditu, eta epaimahai hori izango da ebazpen proposamena prestatuko duena.\nEbazpen proposamena interesatuei jakinaraziko zaie, eta hamar eguneko epea emango zaie, egoki iritzitako alegazioak aurkezteko.\nJakinarazpen prozesuak sinpleago, azkarrago eta errazagoak izan daitezen, ebazpen- proposamena telefonoz jakinaraziko zaie eskatzaileei, bai eta udal jakinarazpenak eta dokumentazioa jasotzeko emandako posta elektronikoan ere (espedientean izapidetuko da interesatuak jakinarazpen hori eman duela).\nAurkeztutako alegazioak aztertu ondoren, behin betiko ebazpenaren proposamena egingo da.\nAdierazitako epean alegaziorik aurkeztuko ez balitz, behin-behineko ebazpenak behin betiko izaera hartuko du.\nBehin betiko proposamen ebazpena onetsi ondoren, Alkatetzak prozedura ebatziko du oinarrietan dioenaren arabera arrazoitutako ebazpen baten bidez.\nEpaimahaiaren osaera ondokoa izango da: parekidetasun zinegotzia, parekidetasun teknikaria, emakumeen txokoko dinamizatzailea, emakumeen mahaiko ordezkari bat, mugimendu feministako ordezkari bat eta arte ikuspegia landuta duen kide bat (ikasketak direla eta, artista delako, etab.).\nParekidetasun batzordeko zinegotziak izango du, berdinketa kasuan kalitate botoa.\n7.- EZAUGARRI TEKNIKOAK.\nDiseinu guztiak, euskarri digitalean eta paperean aurkeztu beharko dira. “Mutua” beharko du izan, hau da, ondoren testua aldatzeko eta moldatzeko aukera emango duena. Diseinua eta maketazioa, biak barnebilduko ditu lanak.\nEzinbestean, Emakumeen Txokoko logoa, Azpeitiko Udalaren eta Emakumeen Mahaiaren logoa agertuko dira.\nLan irabazlea aukeratzerakoan, lana inprimatzeko beharko den kostua kontutan hartuko da. Udalak aurreikusitako aurrekontuekin bat etorri beharko du.\nEsku orriaren diseinuan bi arlo agertu behar dira (ongi bereizita). Batetik Jabetze Eskoletako eskaintza eta bestetik Emakumeen Txokoko ekintzen eskaintza. Hori ikusgarriagoa egiteko, aurtengo eskaintzaren eta egitarauaren testua emango da, horrekin egin ahal izateko eredua.\n- Hizkuntza ez-sexista erabiltzea ezinbestekoa izango da.\n- Aniztasuna kontutan izatea baloratuko da.\n- Estereotipoetan ez erortzea aintzat hartuko da.\n- Originalak izatea ere kontutan izango da (ilustrazioekin edo gabe, kolore anitzekin edo ez, etab.). Diseinuaren nondik norakoak guztiz irekiak dira.\nLana, paperean eta dagokion tamainan inprimatuta aurkeztu beharko da alde batetik eta euskarri digital batean (cd, usb, ...), bestetik. Biak gutun-azal itxi baten barruan aurkeztuko dira honakoa idatziz: “Emakumeen Txokoa – Eskaintza esku-orri lehiaketa”.\nGutun-azalaren kanpoaldean ez da egilearen izenik aipatuko.\nGutun-azalaren barnean, beharko balitz, gehienez 10 lerroko azalpen bat erantsiko da (ez da derrigorra). Azalpenak euskara hutsean edo elebiz aurkeztuko dira.\nGutun-azal berean, baina itxita egongo den beste gutun-azal batean sartuta, egilearen datuak sartuko dira (izen-abizenak, helbidea, herria, harremanetarako telefono zenbakia eta helbide elektronikoa), eta NA-ren fotokopia.\nLan guztiak, Emakumeen Txokoan (astelehenetik ostiralera; goizez 10:30etatik 12:30etara edota arratsaldez 16:30etatik 19:00etara) edo Azpeitiko Udaleko Parekidetasun Sailean aurkeztuko dira. Urriaren 1eko 38/2015 legeak (Administrazio Publikoen Administrazio Prozedura Erkidearena) 16.4 artikuluan aurreikusitako bitartekoetatik edozein erabiliz.\nLana taldean aurkeztuz gero, egile-ordezkari baten datuak bakarrik emango dira, bere NA-ren kopia erantsiz.\nPartaideek lehiaketa honetan parte hartzeko emandako datu pertsonalak, Datu Pertsonalak babesteari eta Eskubide Digitalak bermatzeari buruzko abenduan 5eko 3/2018 Lege Organikoan xedatutakoarekin bat etorriz jasoko dira eta tratatuko dira.\nLanak aurkezteko epea 2019ko ekainaren 28an bukatuko da, aurrez aipatutako tokietako arreta ordutegien barruan.\n10.- BALORAZIO IRIZPIDEAK.\n- Emakumeen Txokoko nortasuna eta baloreak barnebiltzeko, komunikatzeko eta transmititzeko duen balio edo ahalmena: 20 puntu.\n- Eskatutako informazioa txukun eta argi agertzea: 20 puntu.\n- Lan proposamenaren originaltasuna eta berrikuntza: 20 puntu.\nGuztira: 60 puntu\nEpaimahaiak askatasun osoz jardungo du aurrez aipatutako irizpideen arabera, lanak saritzeko garaian.\nLan irabazleari 300€ko saria emango zaio.\nEpaimahaiak huts deklaratu dezake lehiaketa, edota sariren bat eman gabe utzi.\n12.- ESKU-ORRIAREN ERABILERA.\nEsan bezala, Emakumeen Txokoko 2019ko irailetik abendurako eskaintzaren egitaraua irabazitako diseinuarekin herriratuko da.\nSaridun lanaren jabetza, eta ondorioz, lan hori erabiltzeko eskubideak Azpeitiko Udalarenak izango dira.\nLehiaketara aurkeztutako parte hartzaileek baimena ematen diote Azpeitiko Udalari erakusketak antolatzeko.\nParte-hartzaileek, gainera, baimena ematen dute beraien lana Emakumeen Txokoko eskaintza zabaltzeko euskarri moduan erabiltzeko, eta berau publikatzeko eta formatua egokitzeko. Dena den, lana erabiltzerakoan, antolakuntza egilearekin kontaktuan jarriko da.\nSarituak izan ez diren lanak berreskuratzeko aukera izango dute egileek.\nLehiaketan parte hartzeak oinarri hauek onartzea dakar. Oinarri-arau hauen interpretazioan zalantzaren bat sortzen bada, epaimahaiak eta antolatzaileek erabakiko dute.\nOinarri hauen aurka berraztertzeko errekurtsoa jarri ahal izango da hilabeteko epean deialdia onartu duen organo eskudunaren aurrean, edo zuzenean aurka egin ahal izango zaio bi hilabeteko epean Administrazioarekiko Auzien Epaitegiaren aurrean. Epeak, beti ere, oinarri hauek argitaratutako egunaren biharamunetik hasiko dira zenbatzen.


Muawiyah I.a - Wikipedia, entziklopedia askea.\nEnzaiBot (eztabaida | ekarpenak)(r)en berrikusketa, ordua: 01:11, 21 apirila 2015\nMuawiyah I.a (K.o. 602 - K.o. 680) Omeiatarren Kaliferriko bigarren kalifa izan zen. Umar ibn al-Jattāb kalifaren garaietatik Siriako gobernadore izan zen, 661ean hartu zuen boterea, eta Estatu arabiar-siriarra eratu zuen. Ali kalifaren aurkako izateagatik, haren jarraitzaileek, xiitek, gorrotatu eta baztertu egin izan dute.\nDamaskoko meskita, Muawiyah I.aren agintaldian eraikia\nUmar ibn al-Jattāb kalifak izendatu zuen Muawiyah Siriako gobernadore, eta pixkana-pixkana beste lurralde siriarren gaineko boterea bereganatzen joan zen, tropen leialtasunari eta eskualdeko jendeari esker. K.o. 647 inguruan, Muawiyah-ek bizantziarren erasoari aurre egiteko adinako gudarostea zuen, eta, hori horrela izanik, ondorengo urteetan Bizantzioren aurkako erasoaldian parte hartu zuen. Eraso horretan hartu ziren Txipre (649) eta Rodas (654).\nKalifa izendatu eta tronuratu zenetik, Muawiyah-ek Egiptotik Iraneraino zihoan Kaliferria gobernatzeari ekin behar izan zion. Hartu zuen lehen neurria kaliferriaren barruan egoitza berria ezartzea izan zen, eta hori Damaskon jarri zuen.\nAurrekoaz gain, kalifaren botere pertsonala eta ekiteko gaitasuna ezarri zuen. Horretarako, ospe handieneko konfiantzazko pertsonak eta hautatuak izan behar ditu inguruan, enperadore persiar eta bizantziarrei imitatzeko. Jauregiak, meskitak eta abar eraikitzeko agindua eman zuen.\nOndorengoa libreki izendatzeko eskuarekin, eta leialtasun-zinaz baliatuz, Muawiyah-ek nahi du handikiek haren seme Yazid-i babesa ematea. Gertaera honek haren boterea indartu zuen, baina baita haren kontrako kritikak eragin ere, eta horrela, Omeiatar Kaliferriak atzean utzi zuen tradizioa.\nMuawiyah-ek segitu zuen bere aurrekoen hedatze-politika aurrera eramaten.\nMuawiyah-ren agintaldia bere heriotzarekin batera amaitu zen, K.o. 680an, eta bere seme Yazid I.a izan zen ondorengoa.\nOrriaren azken aldaketa: 21 apirila 2015, 01:11.


Berlusconiren aurkako aldarria\nEnpresariak eta gotzaiak orain arte Berlusconiren babesle nagusienak izan direnak, orain bizkarra ematen diote. Hala ere, Berlusconi inoiz baino oldakorrago ageri da eta ez dela joango ziurtatzen du.\nItalian hazten ari da Berlusconiren kontrako aldarria. Alde egiteko eskatzen ari zaizkienekin bat egin dute orain, enpresa munduko eta Elizako ordezkari garrantzitsuek.\nEmma Marcegaglia, Confindustria Italiako enpresarien talde nagusieneko buruak esan du, Italia barregarri geratzen ari dela mundu osoan, Berlusconiren erruagatik eta horrek eragina duela Italiako lehiakortasunean.\nApezkiku batzarreko presidenteak, Angelo Bagnasco kardinalak esan du, Berlusconiren jarrerak moraltasunik eza erakusten duela, eta baietz, guzti horrek eragin zuzena duela Italiak nazioartean duen irudian. Beraz, enpresariak eta gotzaiak orain arte Berlusconiren babesle nagusienak izan diren arren, orain bizkarra ematen diote.\nBestalde, kalean ugaritzen ari dira ?mozalaren legea? izenez ezagutzen denaren kontrako manifestazioak. Lege horren asmoa, zailtasunak jartzea da komunikabideei, Italiako lehen ministroari eragiten dioten eskandaluak ikertzeko. Sexu-orgiez gain, ezin da ahaztu Berlusconi prozesatuta dagoela ekonomia eta politika gaiekin zerikusia duten ustelkeria auziengatik.\nHala ere, Berlusconi inoiz baino oldakorrago ageri da eta ez dela joango ziurtatzen du. Oposizioak joatea nahi badu, zentsura mozio bat aurkezteko esaten dio. Baina Berlusconik badaki Liga Nortek ez duela erortzen utziko eta parlamentuan boterean jarraitu ahal izateko beharrezko duen gehiengoa duela, oso justua izan arren.\nInformazio gehiago:Eitb: Berlusconiren aurkako aldarria


Eskualdeko ekimenak eredu, RESOURCE proiektu europearraren barne\nIraurgi Berritzenek kudeatuta, Italia, Alemania, Hungaria eta Israelgo ordezkariez osatutako Resource Proiektu europearrean parte hartzen duten erakunde desberdinen bisita jaso du Urola Erdiko eskualdeak Urriak 6an.\nProiektu honen helburua, gazteen artean hezkuntzari eta ingurumen sentsibilizazioari buruzko esperientziak trukatzeko lan egitea da, Agenda 2030aren inguruan lantzen diren Garapen Jasangarriaren Helburuekin bat etorriz. Proiektu honek bereziki honakoei zuzenean eragiten die:\n7. ENERGIA ESKURAGARRI ETA EZ KUTSAZAILEA\n11. HIRI ETA KOMUNITATE JASANGARRITAK\n14. ITSAPEKO BIZITZA\nJasotako bisitaren helburua, eskualdean aurreko GJHekin lerrokatuta dauden eta abian dauden proiektu desberdinen berri ematea izan da. Horrela, GJHeko 12 eta 13 helburuekin lerrokatuta dagoen Euronet 50/50 proiektua (Gipuzkoako Foru Aldundiak finantziatuta) aurkeztu dute Iraurgik Ikastetxeko irakasle eta ikasleek, beraien esperientzia gai honen inguruan zein izan den azalduz. Bisitan, Iraurgi Ikastetxeko ordezkariez gain, Iraurgi Berritzeneko Lehendakari eta Azpeitiako Alkate den Nagore Alkorta izan dira harrera emanaz.\nHonetaz gain, GJH ko 12arekin lerrokatuta dagoen Elikagune Proiektuaz jakiteko aukera ere izan dute ordezkariek, eskualdearen bisita tokiko elikagai desberdinekin osatutako dastamen batekin amaituz.


Urri bigarrenaren 2an aurkeztuko da parte-hartzeako sistema barria\nIgorreko Udalak bertako herritarrakaz egungo errealidadearen diagnostiko globala egin dau eta aurrera begirako parte-hartzeako sistemea diseinau dau; hau da, "herritarrak udalerri mailako politikan zertan, noz eta zelan eragingo daben zehaztu da" udal iturrien arabera.\n2011ko udagoienetik 2012ko bagilera bitartean 6 foro egin dabez. Prozesuaren helburua udalerriko gai publikoetan herritarrak parte-hartze zuzenagoa izateko oinarriak lantzea izan da. Guztira 87 lagunek hartu dabe parte horretan, tartean politikari, teknikari, herritar antolatu eta herritar antolatu bakoak.\nForo honeetan aurrera begirako lehentasunak eta egitura zehaztu dira. Esate baterako, Plenoko ebatzi formaletatik harago herritarrak parte hartzeako, eztabaidatzeko, zalantzak argitzeko eta ekarpenak egiteko gune barri baten beharra sumatu da eta hori sortzeako oinarriak landuko dira ondorengo hilabeteetan. Beste proposamen ugari be landu dira prozesu honetan zehar, eta horreen guztien aurkezpena egingo da urri bigarrenaren 2an, arrastiko 18:30ean, Igorreko Kultur Etxeko areto nagusian.


Araba Gasteiz: San Prudentzio eta Estibalizko Andre Maria zaindarien jaiak 2018 | Herriak eta hiriak | EITB\nAraba San Prudentzio eta Estibalizko Andre Maria ondratzeko prestatzen ari da jadanik\nEkitaldiak datorren astelehenean hasiko dira. Maiatzaren 1ean Estibalizko Andre Maria ondratuko dute erretreta tradizionalarekin.\nSan Prudentzio 2017. Artxiboko irudia: EiTB\nSan Prudentzio eta Estibalizko Andre Maria zaindariak ondratzeko prestatzen hasi da Araba dagoeneko. Ekitaldiak datorren astelehenean hasiko dira. Maiatzaren 1ean Estibalizko Andre Maria ondratuko dute erretreta tradizionalekin.\nIgone Martinez de Luna Euskara, Kultura eta Kirol diputatuak gaur prentsaurrekoan azaldu duenez, kultura, gastronomia eta kirola protagonistak izango dira egitarauan. Bestalde, azken urteetako berritasunak egitarauan finkatu direla nabarmendu du buruzagiak.\nFestak apirilaren 16an hasiko dira pregoiaren irakurketarekin. Joselu Anaiak musika taldeak pregoia irakurtzeko ardura izango du Antzoki Zaharrean. Larunbatean, apirilak 21, Probintzia plazak Arabako fanfarreen eguna hartuko du. Gastronomia lehiaketak eta ardo-dastatzeak izango dira bertan.\nArabako Taldeekin azoka egingo dute egun horretan. Hiriburura euren produktu esanguratsuenak eraman eta turismo eskaintza, ibilbideak eta bide berdeak azalduko dituzte, baita kultura ondarea ere.\nApirilaren 27an, ostirala, erretreta tradizionalak egingo dituzte, aurrenekoa Espainia Plazan, eta bigarrena Probintzia plazan. Ondoren San Prudentzioko Danborrada hartuko du azkenak, goizaldean.\nApirilaren 28ari, larunbatari, 'Araba' zortzikoarekin hasiera emango diote Aldundiko txistulari eta tronpeta-jotzaileek Probintzia plazan. Bitartean, zaindaria ondratzeko meza, dantzak, herri kirolak eta kontzertuak hartuko dituzte Armentiako zelaiek.\nFestaren amaiera Estibalizko santutegian izango da. Ohiko mezaz gain, herri kirolak, Arabako patata ardatz izango duen gastronomia txapelketa, eta dantza eta pintura lehiaketak egingo dituzte. Margolan txapelketak 25 urte beteko ditu aurten.\n16 eta 29 urte bitartekoen txertaketa % 85era iristen denean irekiko dituzte gazteen lokalak\nHiru gazte atxilotu dituzte Donostian, ertzainei botilak jaurtitzea leporatuta\nTolosaldea Euskotren Ligan arituko da; Getaria eta Kaiku, Euskolabel Ligan


Frantzia - Wikipedia, entziklopedia askea.\nGoiburu nazionala: Liberté, Égalité, Fraternité\n(Askatasuna, Berdintasuna, Senidetasuna)\n48°51′39″N 2°20′43″E / 48.86083°N 2.34528°E / 48.86083; 2.34528\nRiwan Le Moel\nGizmo le chat\n- Erresumaren sorrera\n- 5. errepublika\n675.417 km² (41.)\n115 biztanle/km² (89.)\nEuroa3 (€) (EUR)\n1Frantsesa da hizkuntza ofizial bakarra. Hala ere, bertako hainbat hizkuntza mintzatzen dira: euskara, bretainiera, korsikera, okzitaniera, galoa, tahitiera, nederlandera eta katalana.\n2 horietatik 543.965, Metropolitar Frantzian.\n3 Ozeano Bareko itsasoz haraindiko lurraldeetan CFP libera erabilzen da.\nFrantziako Errepublika Europako Batasunaren estatu bat da. Bere mugak hauek dira: mendebalderantz ozeano Atlantikoa , iparralderantz Mantxako kanala, Belgika, Luxenburgo, Alemania, Suitza eta Italia ekialderantz, eta Espainia, Andorra, Monako eta Mediterraneoa hegoaldean.\nParis da herrialdeko hiriburua.\n3.1 Eskualde eta departamenduak\n4.1 Alderdi politikoak\n6.2 Euskal Diaspora\nSakontzeko, irakurri: Frantziako geografia\nFrantzia sateliteko irudian\nMetropolitar Frantzia Europako mendebaldean dago. Frantziako estatuaren zati dira, halaber, Europatik kanpo diren hainbat lurralde: Ipar Amerikan, Antilletan, Hego Amerikan, Ozeano Indikoan, Ozeano Bareko hego eta iparraldean eta Antartikan.\nMetropolitar Frantziaren mugak 2 970 km luze dira: Espainia (650 km), Belgika (620 km), Suitza (572 km), Italia (515 km), Alemania (450 km), Luxenburgo (73 km), Andorra (57 km) eta Monako (4,5 km). Guyanako mugak 580 km luze dira Brasilekin eta 520 km Surinamekin. Saint Martin uharteak (Antillak) 10,2 km luze den muga eraikigabea du Herbehereen uharte zatiarekin. Azkenik, Antartikan Frantziak beretzat duen Terre Adélie lurraldea (TAAF) muga du Australiak beretzat duen lurraldearekin.\nFrantziako kostak lau itsasotara ematen dute (Ipar Itsasoa, Mantxako kanala, Ozeano Atlantikoa eta Mediterraneoa), lurraldea hedabide eta kultura bidegurutze paregabea eratuz.\nMetropolitar Frantziak paisaia aniztasun handia du, ipar eta mendebaldeko ordoki zabalak, mendigune handiak hego-mendebaldean (Pirinioak) eta hego-ekialdean (Alpeak). Frantziako Alpeetan dago Mendebaldeko Europako punturik gorena, Mont Blanc, 4 810 m gora dena. Beste lurralde menditsu batzuk ere badira, hala nola, Erdialdeko Mendigunea, Jura, Vosges, Morvan, Armorikako mendigunea eta Ardenetako mendigunea.\nIbai handiek Frantzia zeharkatzen dute, garrantzitsuenak dira Loira, Rodano (iturburua Suitzan), Garona (iturburua Espainian), Sena eta, tarte batean behintzat, Rhin, Mosa eta Mosela.\nSakontzeko, irakurri: Frantziako historia\nEgungo Frantziako mugak antzinako Galiakoak dira gutxi gorabehera. Garai horretan, galli izeneko zeltak (La Tene kultura) ziren Galiako biztanle gehienak, nahiz eta Akitanian, euskaldunekin (edo, hobe esanda, baskoiekin) erlazioa zeukaten herriak bizi. Galia Julio Zesarrek konkistatu zuen gupida gabe. Horrenbestez, Galian latina, frantses bilakatzekoa zena, eta Erromako kultura nagusitu ziren Galian. Kristautasuna II. eta III. mendeetan sartu zen.\nK. o. IV. mendean, Rhin ibiaitik tribu germaniar ugari sartu ziren Erromatar Inperioren barnera. Horietako bat frankoak ziren, Frantzia izena sortu zutenak. Galiako lurralde gehiena bere mendean hartutakoan, Klovis I.a erregea katoliko bihurtu zen 498an. Hortaz, Frantziak Elizako alabarik zaharrena titulua jaso zuen.\nErdi Europa gehiena errege frankoen agindupean zegoen, baina Verdungo Hitzarmenaren bidez (843), Karolingiar Inperioa hirutan banatu zen. Mendebaldeko erresumatik sortzekoa zen egungo Frantzia, erregeek jarraipena eman baitzioten. Karolingiar leinuak 987 arte jarraitu zuen Parisko tronuan. Urte horretan, Hugues Capet, Kapetar leinukoa, errege bihurtu zen. Bere ondorengoek, kapetarrek, zein Valois eta Borboi leinukoek Paris ondoko lurraldetik bere agindupeko lurrak zabaldu zituzten gerra ugariren bidez, batzuetan erresuma oso ahul egon arren (Ehun Urteko Gerran edo Erlijio Gerretan esaterako). Nagusitasunaren erpina Louis XIV.arekin etorri zen.\nBastilla hartzen Frantziako Iraultzan, Paris\nNolanahi ere, Louis XIV.aren heriotzatik 74 urte pasa zirela (1789), erregeen eta nobleen bidegabekeriaren aurrean Frantziako Iraultza sortu zen. Monarkia desagertuta, boterea Napoleon Bonaparteren esku geratu zen. Bere agindupean, Frantziak Europako erresuma guztiak garaitu zituen, eta kontinenteko lurralde zabala bere mende geratu zen.\nEdonola ere, Waterloo porrotaren ostean, monarkia berezarri zen. Baina 1830eko iraultzak eta 1848ko iraultzak erregimen aldaketa ekarri zuten. Bigarren Errepublika Bigarren Inperio bilakatu zen aurki. Osabari gertatu zitzaio bezala, Napoleon III.ak bataila bat galduta (bere kasuan 1870eko Franko-Prusiar Gerra) boterea ere galdu zuen.\nPorrot hori gainditu nahian, Lehen Mundu Gerra etorri zen (1914-1918), zeinek Bigarren Mundu Gerra (1939-1945) eragin zuen hein handi batean. Bietan garaile atera arren, galerak izugarrizkoak izan ziren. Bigarrenaren ostean, 1920ko eta 1930eko hamarkadetan munduko azaleraren %8.6 izatera iritsi zen Inperio Koloniala desegiten hasi zen. Frantzia Europako Batasunean saiatu da antzinako nagusitasuna berreskuratzen. Izan ere, Alemania etsai zaharrarekin batera EBko benetako bihotza eta motorra osatzen du.\n[aldatu] Eskualde eta departamenduak\nSakontzeko, irakurri: Frantziaren banaketa administratiboa, Frantziako eskualde, eta Frantziako departamendu\nFrantzia eskualdetan banatua dago eta eskualde bakoitza departamenduetan.\nAkitania (Bordele) Bertan kokatua dago Ipar Euskal Herria\nErdialdeko Pirinioak (Tolosa Okzitaniakoa)\nNormandia Garaia (Erruan)\nNormandia Beherea (Caen)\nProventza-Alpeak-Côte d'Azur (Marseilla)\nSakontzeko, irakurri: Frantziako hiri nagusien zerrenda\nParis: 11.174.743 biztanle (1999).\nSakontzeko, irakurri: Frantziako politika\nFrantzia errepublika bat da, eta "zatiezina, laikoa, demokratikoa eta soziala" 1958ko konstituzioaren arabera (V. errepublika).\n[aldatu] Alderdi politikoak\nSakontzeko, irakurri: Frantziako ekonomia\nSakontzeko, irakurri: Frantziako biztanleria\nSakontzeko, irakurri: Frantziako hizkuntzak\nFrantsesa da Estatuko hizkuntz ofizial bakarra. Hala ere, honetaz gain, bertako hizkuntza gutxitu hauek mintzatzen dira ere bai: Alsaziera, Bretainiera, Euskara, Kataluniera, Korsikera eta Okzitaniera, tartean.\nHauei gehitu behar diegu gero eta ugariago diren etorkinek erabilitakoak: Arabiera, Berberea eta Afrikako hainbat hizkuntza, besteak beste.\nParisko Eskual Etxea\nChoeur d'Hommes Basque 'Anaiki' Gizon Abesbatza (Paris)\nGernika Dantza Taldea (Paris)\nLagunt eta Maita (Pau)\nEskualdunak, Association des Basques de Montpellier et sa Region\nFrantziako Futbol Liga Txapelketa modu profesionalean 1932an sortu zuten, gizonezko mailan bi liga nagusitan banatuta. AS Saint-Etienne da txapelketa gehien eskuratu duen kluba (2007 arte 10 bider).\nFrantziako futbol selekzio nazionalak 1904an jokatu zuen lehenengo partida ofiziala, Belgikaren aurka. Palmaresari dagokionez, Munduko Futbol Txapelketa behin irabazi dute (1998an) eta Europakoa birritan (1984 eta 2000n). Futbolari onenetarikoak:\nZinedine Zidane (1972-)\nThierry Henry (1977-)\nFrantziako selekzioak Sei Nazioen Torneoa 4 aldiz irabazi ditu 2007 arte.\nSerge Blanco (1958-)\nSébastien Chabal (1977-)\nHerrialde honetan 1903tik burutzen dute uztailero munduko lasterketarik ospetsuena, Frantziako Tourra alegia.\nBernard Hinault (1954-)\nLaurent Jalabert (1968-)\nRichard Virenque (1969-)\nEgungo herrialdeen bilakaera\nEskualdunen Biltzarra: Rue de Palais de l'Ombriere, 7. Bordeaux.\nParisko Eskual Etxea - La Maison Basque de Paris: Avenue Gabriel Peri, 59. Saint Ouen-Paris.\n(Frantsesez) Portail sur les Collectivités et l'administration française\n(Frantsesez) Administrazioaren web gunea\n(Frantsesez) Presidentearen web gune ofiziala\n(Frantsesez) Lehen Ministroaren web gunea\n(Frantsesez) Asanblada Nazionala\n(Frantsesez) Senatuaren web gunea\n(Frantsesez) Herriko Etxeak\n(Ingelesez) Kontsulatuak munduan\nSartzeko negoziatzen ari direnak: Kroazia • Turkia · Mazedonia\nAlbania • Aljeria • Bosnia-Herzegovina • Egipto • Eslovenia • Espainia • Frantzia • Gibraltar • Grezia • Israel • Italia • Kroazia • Libano • Libia • Malta • Monako • Montenegro • Maroko • Palestina • Siria • Tunisia • Turkia • Zipre\nFr.wikipedian nabarmendutako artikuluak\nCeb.wikipedian nabarmendutako artikuluak\nOrrialdearen azken aldaketa: 15:09, 31 abuztua 2012.


“Gu ere bai!”, euskal selekzioen ofizialtasunaren aldeko ekimena | EHK\n750 kirolariren atxikimenduarekin aurkeztu da gaur goizean GU ERE BAI! ekimena Bilboko San Mames futbol zelaian\nHitzordua goizeko 11:00etan zen, San Mames futbol zelaiko 6. atean. Bertara joan eta jende ugari ikusi dugu. Kirolariak San Mames futbol zelaian, bere hutsean bete nahiaren irudian. Euskal Selekzioaren ofizialtasuna aldarrikatu dute. Futbolean ere bai. Euskaldunak garela. Kirolean ere bai.\nAlor ugarietako kirolariak dira. Eta Euskal Selekzioen ofizialtasuna aldarrikatzeko manifestua zabaldu dute. Esan dute Euskal Selekzioan jardun nahi dutela. Hori lortzeko lanean arituko direla. Eta ekimen honek 2020ko udaberrian antolatuko dituen ekitaldiak sustengatuko dituztela, euskal selekzioen eta kirolaren aldekoak izango direlako.\nSinatzaileen zerrenda begiratu besterik ez dago. Luzea da. 750 ziren gaur ekimena aurkeztu denean. Gehiago izango dira oraintxe bertan, atxekimenduak emateko deialdia egin baitute. Webgunean bertan daude manifestua eta horren atxikimendua adieraztea.\nIzen batzuk nabarmentzeko, sinatzaileen artean dira Athelticeko kapitain Ainhoa Tirapu, Osasunako Oier Sanjurjo, Realeko Illarramendi, Eibarko Anaitz Arbilla eta Alaveseko Manu García. Baitaere Athleticeko San Jose, Villalibre, Balenziaga eta Andrea Sierra, Realeko Aritz Elustondo eta Zurutuza, Alaveseko Martín Agirregabiria eta Einar Galilea, Osasunako Jon Moncayola eta Unai García. Eta futbolari ohiak ere bai. Koikili, Aranburu eta Sanzol. Eta Palestinako selekzioan diharduen Yaser Hamed Mayor leioarra.\nArraun munduan, Hibaikako Nerea Orena, Orioko Leire Garate, Lapurdiko Elorri Arin, Santurtziko patroi Asier Zurinaga, Urdaibaiko Jon Elortegi de Urdaibai edo Zumaiako Cesar Blanco.\nTxirrindulari ohien artean, Igor Anton, Amets Txurruka eta Mikel Astarloza edo gaur egun txirrindularitzan ari diren hainbat ere, esaterako, Pello Bilbao. Kerman Lejarraga eta Ibon Larrinaga boxeolariak; Patri Espinar, Oinatz Bengoetxea, Unai Laso eta Bixintxo Bilbao pilotariek ere izenpetu dute agiria.\nAurkezpenaren harian, Yaser Hamedek adierazi du gizarte demokratiko batean 750 kirolarien Euskal Selekzioan aritzeko ametsa betetzeko ez litzatekeela arazorik izan behar. Palestinako futbol selekzioan aritzen da Yaser, eta zoriontsuagoa izango litzatekeela Euskal Herriko selekzioan jokatuz. Bere burua eskaini du Palestinako eta Euskal Selekzioaren artean partida bat antolatzen laguntzeko ere.\nAzken urteetan Euskal Herrian kirol ekitaldi garrantzitsuak egiten ari direla ekarri dute gogora. Horren artean, 2014ko Saskibaloiko Munduko Txapelketa, 2018ko Errugbi finalak, ur-jauzietako txapelketak, Espainiako Vuelta eta Frantziako Tourreko etapak, edo aurten ekainean Bilbon bertan jokatuko den Eurokopa. Nabarmendu dute ekitaldi horietan ageri den hutsunea, Euskal Selekzioa falta dela, alegia.\nIldo horretan, Euskal Selekzioen ofizialtasuna aldarrikatu eta gauzatzeko bidean, hainbat ekimen egitea planteatu dute: Maiatzean Martin Zabaleta Tximist espedizioan Everesten gailurrera iritsi zenetik berrogei urte betetzen direnean, hainbat mendi tontorretara igoko dira; apirilean herrietako ekimenak burutuko dituzte eta ekainaren 6an, Bilbon, ofizialtasuna aldarrikatuko dute.\nEkimenaren garapen eta komunikaziorako webgunea zabaldu dute ( guerebai.eus ), eta sare sozialetako hainbat kontu ere: Twitter ( twitter.com/guerebai ) / Instagram ( @gu_ere_bai ) / Telegram kanala ( t.me/guerebai )\nGure herrian kirolaren bitartez hainbat balore landu eta transmititzen dira, hala nola begirunea, parte hartzea, aniztasuna edo integrazioa. Nortasun kolektiboak sortzeko tresna funtsezkoa da.\nKirolari profesionalak, amateurrak, klubak, elkarteak, federazioak, antolatzaileak, oinarrizko egiturak, zaletuen taldeak edota bestelako kolektiboek ekosistema aberatsa osatzen dute, garaian garaikoari egokitua.\nEkitaldi hauek guztiek ospe eta hedapen haundia daukate; talde, ekipo edo selekzioei dagokienean. Eta hutsune nabarmen bat dakusagu hauetan: euskal selekzioa. Edozein kiroletan, beste nazioen modura, gureak ere nazioartean lehiatzeko parte hartzeko eskubideak onarpen zabala dauka gure artean. Euskal selekzioek nazioartean ofizialki parte hartzea aldarrikatzen dugu.


Alameda Jatetxeko familiak Urrezko Intsignia jaso du Udaletxean - Gaurkotasuna - Hondarribia\nOgasuna eta Zerbitzu Orokorrak\nMerkataritza eta Turismoa\nLanda-garapena, Ingurumena eta Agenda 21\nAlameda Jatetxeko familiak Urrezko Intsignia jaso du Udaletxean\nEkitaldi hunkigarri batean elkartu dira 75 urtez jatetxea eraman duen familia eta lagunak\nHondarribiko Udalak Urrezko Intsignia eman dio gaur Alameda Jatetxeko familiari. Topetaraino bete da Areto Nagusia, ekitaldi hunkigarri batetaz gozatu ahal izan delarik. Udal zinegotzi guztiak, familia eta lagunak, eta sukaldari ugari ere hurbildu dira ekitaldira, bai hondarribiarrak baita gipuzkoarrak ere, Martin Berasategi edo Basque Culinary Center-eko zuzendari den Joxe Mari Aizega adibidez.\nTxomin Sagarzazu Alkateak esan duenez, “2017. urteko Urrezko Intsignia Alameda Jatetxeko familiari ematea erabaki da jatetxearen 75. urtemugan izandako bilakaera bikainarengatik eta XXI. mendeko Hondarribiari ostalaritzaren alorretik egindako ekarpen aberatsarengatik. Hondarribiar askorentzat Gartzinea dena erreferente bat da eta zorionik beroenak eman nahi dizkiet” esan du Txomin Sagarzazuk.\nDavid de Jorge sukaldariak familiaren eta jatetxearen laburpen hunkigarria egin du eta jarraian, familiaren izenean, Gorka Txapartegik eskerrak eman dizkie “hurbildutako guztiei, Alkate eta zinegotzi denei, eta Hondarribia osoari, oso berezia baita bakoitzari bere herrian ezagutzea. Guretzat konpromezua hitz klabea da, konpromezua herriarekin, lehen mailako produktuekin, bezeroekin eta inguruan daukagun guztiarekin. Milesker denei eta gora Hondarribia!!” amaitu du Txapartegik


Parisko Akordioaren helburuak lortzeko estrategia-bideei buruzko bide-orri berriak | Ikerbasque, Basque Foundation for Science\nParisko Akordioaren helburuak lortzeko estrategia-bideei buruzko bide-orri berriak\nParisko Akordioak negoziazioaren urte askoren ondorioa markatu zuen, tenperaturaren helburu globala "2 ºC baino azpitik" kokatu eta ahaleginak bultzatu "temperatura igoera aro preindustraileko mailetatik 1,5 ºC baino gehiagora" mugatzeko. Hala ere, herrialdeek maila nazionalean zehazten dituzten ekarpenekin (NDC), herrialdeek emisio murrizketak ezartzeko dituzten konpromisoek ez dute helburua betetzen. Egungo konpromisoak 2100. urterako 2,5 °C-tik 3 ºC-ra berotzearekin bateragarriak dira. Tenperatura igoera hau 1,5 ºC-ra (eta 2 ºC-ra) mugatzeko, herrialdeek beren energia, industria, garraio eta lurra erabiltzeko sektoreak azkarrago eraldatzea aurreikusi beharko lituzkete.\nLurra erabiltzen duten sektoreak, 'nekazaritza, basogintza eta bestelako lur erabilerak' (AFOLU izenez ezagutzen direnak), negutegi efektuko gas antropogenikoen (BEG) isurketen %25 ingururen arduradunak dira, gutxi gorabehera lurraren erabileraren eta basogintza aldaketaren sektorearen (UTCUTS) erdiarekin. UTCUTS emisioek lurraren erabileraren aldaketaren eta karbonoaren bahiketa landaretzaren eta lurzoruaren birsorkuntzen arteko isuri garbia adierazten dute. AFOLU sektoreak isuri handiak sortzen dituen arren, lurreko hondarra (karbono-metaketa lurreko biosfera, UTCUTS lurreko hondoratuak kenduta) ere gaur egun urtero isuri antropogenikoen %30 inguru bahitzen dira eta horrek "isuri negatiboak" sortzeko ezinbestekoa bihurtzen du lurra. BEGen inpaktuez gain, lurraren erabilerak kliman eragina duten efektu biofisikoak sortzen ditu, lurraren eta atmosferaren arteko fluxua eta energia aldatuz. Gainera, AFOLU sistemak ekosistemako ondasun eta zerbitzu garrantzitsuak eskaintzen ditu, hala nola, airea eta ura iragaztea, elikagaien zikloa, biodibertsitatearen habitata eta klimaren erresilientzia.\nNDCak berretsi eta aurkeztu zituzten herrialdeetatik, gehienek lurraren sektorea arintzea artu zuten kontuan. 2030ean mundu osoan aurreikusitako emisio murrizketen %10 eta %30 lortzeko. Lurzoruan oinarritutako arintze neurriak lau neurri handi multzoetan banatutak daude: lurraren erabilera murriztu, CDR karbonoa hobetu, nekazaritza isurketak murriztu eta ekoizpen orokorra murriztu eskariaren aldaketen bidez. Herrialde gehienetan lurren erabilera, basozaintza eta baso zaharberritze aldaketak sartu zituzten. Beste batzuk lurzoruan karbonoa bahitzea eta nekazaritza emisioak murriztea izan zituzten kontuan, baina inork ez zueninola ere aipatu eskariaren aldaketak. Herrialdeek 2020rako NDC berriak edo berrikusiak aurkezten dituzten bitartean, eta klima-estrategiak eta inbertsioak lehenesten dituztenerako, oso garrantzitsua da aurrerapen zientifiko eta teknologikoak kontuan izatean, bereziki funtsezko sektoreetan (batez ere lur sektorean) ingurumenarekin eta gizarte-alboko onurarekin aukera asko baitaude.\nLurraren sektorean dauden bideen eta arintze potentzialen inguruko azterketetan oinarrituta, Nature climate change aldizkarian argitaratutako artikulu batean (Ikerbasque Professor María José Sanz, BC3ko zuzendari zientifikoak parte hartzen du duelarik) lurraren inguruko jarduera guztien azterketa exhaustiboa (nekazaritza, UTCUTS eta bioenergia), eta haien ekarpenak Parisko Hitzarmenaren 1,5 ºC-ko tenperaturaren helburuarekiko aztertzen dira. Lan honetan lau analisi osagarri egiten dira: (1) sektore guztietako 1,5 ºC-ko eszenatokien berrikuspena, (2) lurraren sektoreko eredu-bideen azterketa konparatiboa, (3) lurzoru potentzialeko ebaluazioa eta arintze-sintesia eta (4) lehentasunezko arintze ekintzen bide-orria geografikoki esplizitua, lur sektorea 2050. urterako 1,5 ºC-tik eraldatzeko helburua betetzeko.\nInformazio gehiago izateko: https://doi.org/10.1038/s41558-019-0591-9


Aranzadi | Zientzia Elkartea · Society of Sciences · Sociedad de Ciencias · Societé de Sciences » 2018ko ekaina\nHilaren 2an, 13:00an, Perseoko Algol izar aldakorraren distira minimoa. Magnitudea 3,3tik gertu. Hilaren 5an, 8an, 11an, 14an, 16an, 19an, 22an, 25an eta 28an izango dira.\nHilaren 5an, 07:00etan, Eta Aquilae izar zeifeidarraren distira maximoa; magnitudea 3,5etik 4,4ra aldatzen zaio 7,177 egunean behin. Hilaren 12an, 19an eta 26an izango dira beste maximoak.\nHilaren 6an, 04:00an, Delta Cephei izar aldakorraren distira maximoa. Magnitudea 3,5etik 4,4ra aldatzen zaio 5,366 egunean behin. Hilaren 11an, 16an, 22an eta 27an izango dira beste maximoak.\nHilaren 26an, 21:00tan Jupiterren satetileak ikusi al izango dira berezko ordenean: Io, Europa, Ganimedes, eta Calisto, planetaren ekialdean.\nIlargia Ekainan (Orbital-abiadura Lurraren inguruan 1 km/s= 3600km/hora)\n01 00:53 Konjuntzio geozentrikoan Saturnorekin, 1,6ºra.\n02 16:35 Apogeotik pasatuko da. Ilargiaren eta Lurraren arteko distantziarik handiena: 405.317 km (aurreko perigeoan baino 41.541 km gehiago).\n03 10:10 Konjuntzio geozentrikoan Marterekin, 3,1ºra.\n12:38 Beheranzko nodotik pasatuko da.\n06 18:32 Ilbehera.\n09 Librazio minimoa longitudean (l= -7,4º). Terminadoretik gertu dauden akzidenteak ikusteko aukera aproposa.\n11 Librazio maximoa latitudean (l=6,7º). Grimaldi kraterra ikusi ahal izango dugu.\n12 07:06 Konjuntzio geozentrikoan Tauroko Pleyadeekin, 8,8ºra.\n23:15 Konjuntzio geozentrikoan Tauroko Aldebaran izarrarekin, 1,2ºra.\n13 19:43 Ilberria.\n14 22:53 Perigeotik pasatuko da, Ilargiaren eta Lurraren arteko distantziarik txikiena 359.503 km (aurreko apogeoan baino 45.814 km gutxiago).\n16 12:14 Konjuntzio geozentrikoan Artizarrarekin, 2,3ºra..\n17:50 Goranzko nodotik pasatuko da.\n18 08:49 Konjuntzio geozentrikoan Leoko Regulo izarrarekin, 1,6ºra.\n20 10:51 Ilgora.\n21 Librazio maximoa longitudean (l=6,7º). Platon eta gertu dauden veste kraterrak ikusi ahal izango dira.\n22 08:12 Konjuntzio geozentrikoan Virgoko Spica izarrarekin, 7,1ºra.\n23 Librazio minimoa latitudean (l= -6,7º).\n21:11 Konjuntzio geozentrikoan Jupiterrekin, 4ºra.\n26 00:07 Konjuntzio geozentrikoan Escorpioko Antares izarrarekin, 8,9ºra.\n28 03:34 Konjuntzio geozentrikoan Saturnorekin, 1,8ºra.\n04:53 Asteroideen Ilbetea, (Guillaume Cannat-ek proposatutako izena) ekainaren 30an asteroideen egun internazionala delako, Tunguska-ko bolidoaren eztandaren oroitzapenean (1908).\n30 02:43 Apogeotik pasatuko da. Ilargiaren eta Lurraren arteko distantziarik handiena: 406.061 km (aurreko perigeoan baino 46.558 km gehiago).\n16:45 Beheranzko nodotik pasatuko da.\nPLANETAK EKAINAN (LURRAREN ORBITA-ABIADURA: 107.280 Km/h)\nMerkurio (Arratsalde amaieran ikusiko dugu hilaren 12tik aurrera) Orbita-abiadura: 172.440 Km/h\nGoi konjuntzioan hilaren 6an, 12tik Aurrera ikusi ahal izango dugu, eguzkia jarri eta ordu erdira, mendebalde ipar-mendebaldeko zeruertzean. Koordenatuak aldatu egingo dira, hilaren 1an Igoera zuzena 4h 18m eta deklinazioa 21º izango da, eta hilaren 30an igoera zuzena 8h 15m eta deklinazioa 21º. Hilabetea Tauron hasi eta Geminisera pasako da, Cancerren amaitzeko. Magnitudea -1,7tik 0,2ra jetsiko da.\nEguzkia jarri eta bi ordu t’erdira ezkutatuko da hilabete osoan zehar. Ekliptikaren inklinazioa dela eta, zeruertzetik grado gutxira geratuko da. Koordenatuak aldatu egingo dira, hilaren 1an Igoera zuzena 7h 10m eta\ndeklinazioa 24º izango da, eta hilaren 30an igoera zuzena 9h 26m eta deklinazioa 16º. Hilabetea Geminisen hasi eta Cancerrera pasako da, hilaren amaieran Leora pasatzeko. Magnitudea -4an mantenduko da.\nEkialdeko zeruertzetik azalduko da, eguzkia jarri eta lau ordutara hilaren 1an eta bi ordu beranduago hilaren 30an. Erretrogradazio kiribila hilaren 28an hasiko da. Batazbeste 1,1 milloi km eguneko gerturatzen jarraitzen dugu. Uztailaren 27an, oposizioan, 57 milloi Km-tara aurkituko gara. Koordenatuak aldatu egingo dira, hilaren 1an Igoera zuzena 20h 40m eta deklinazioa -21º izango da, eta hilaren 30an igoera zuzena 20h 52m eta deklinazioa -22º. Hilabetea osoa Caprikornion emango du. Magnitudea -1,6tik -2,3ra pasako da.\nJupiter (Ia gaua osoan zehar ikusiko dugu) Orbita-abiadura: 47.160 Km/h\nHilaren 1an meridianotik 30ºra aurkituko dugu gauaren hasieran, eta bost ordu beranduago ezkutatuko da mendebalde hego-mendebaldetik. Egoera hau okertuz joango da hila Aurrera doan einean. Koordenatuak, hilaren 1an Igoera zuzena 14h 52m eta deklinazioa -15º izango da, eta hilaren 30an igoera zuzena 14h 45m eta deklinazioa -15º. Hilabete osoa Libran emango du. Magnitudea apur bat jetsiko da -2,4tik -2,3ra.\nSaturno (Gau osoan zehar ikusi ahal izango da) Orbita-abiadura: 34.560 Km/h\nOposizioan hilaren 27an. Hego-ekialdeko zeruertzetik azalduko da ia hilabete osoan. Koordenatuak aldatu egingo dira, hilaren 1an Igoera zuzena 18h 32m eta deklinazioa -22º izango da, eta hilaren 30an igoera zuzena 18h 24m eta deklinazioa -22º. Sagitarioren izarren artean aurkituko dugu. Magnitudea 0,1tik 0,0ra igoko da.\nEraztunen inklinazioa 25,7ºtik 26,1ºra pasako da hilaren zehar.\nHilaren 06an 20:46an, Titan elongaziorik handienean planetatik mendebaldera.\nHilaren 14an 18:12an, Titan elongaziorik handienean planetatik ekialdera.\nHilaren 22an 17:54an, Titan elongaziorik handienean planetatik mendebaldera.\nHilaren 30an 15:30an, Titan elongaziorik handienean planetatik ekialdera.\nEkliptikaren inklinazioa dela eta, ez da behatzeko aukerarik izango. Igoera zuzena 2h, deklinazioa 11º. Hilabete osoa Ariesen emango du. Magnitudea 5,9tik 5,8ra pasako da.\nNeptuno (Gauaren amaieran ikusi ahal izango dugu) Orbita-abiadura: 19.440 Km/h\nEkialde hego-ekialdeko zeruertzean aurkituko dugu gauaren amaieran, baina zeruertzetik 15ºra besterik ez. Hilaren 19an erretrogradazio mogimendua hasiko du. Igoera zuzena 23h, deklinazioa -6º. Hilabete osoa Acuarion emango du. Magnitudea 7,9an mantenduko da.\n01 Ostirala, eguerdian, 2.458.271 egun juliotarra hasiko da.\nEgunak 15 ordu eta 10 minutuko iraupena du hilaren 1ean, eta 15 ordu eta 21 minutukoa hilaren 30an. Hilaren 10 eta 20 bitarte, aurtengo egun argitze goiztiarrenak izango dira (4:27 UT), eta hilaren 20tik Uztaileko 3 arte, iluntze berantiarrenak (21:52 UT). Hilaren 21ª egun argi luzeenaren eguna izango da, 15h 25m, hala ere, Hilaren 17tik 24ra, minutu bakarreko diferentzia egongo da egun argiaren iraupenean.\n09 Lurrak 5,3 urte periodoko “73P schwassmann-wachmann” kometak utzitako ahuts lorratzaren zentrua zeharkatzen du, ondorioz Tau Herculidas izeneko izar iheskorren maximoa sortuaz.\n13 12:00tan, denboraren ekuazioa nulua da.\n14 Hegiraren 1439. Urteko Ramadam hilabetearen amaiera teorikoki. Data ofiziala musulmandar botere erlijiosoen aukeran dago.\n19 Vesta asteroidea oposizioan aurkituko da, eta magnitudea 5,3koa izango da. Zeru ilun eta garbi batean, Sagitario konstelazioan aurkitu ahal izango dugu, Saturnotik 9ºra mendebalde ipar-mendebalderuntz.\n21 10:07tan, eguzkiak bere deklinazio boreal maximora iritsiko da aurten 23º 26’ 7”. Uda hasiko da gure hemisferioan, gaur egun urtarorik luzeena, 93,65 egun.\nAstrologiaren arabera, eguzkia Cancer konstelazioan sartuko da (60º). Zodiakoaren zeruko mugek eta izen bera daramaten zodiakoko konstelazioak ez dira berdinak.\n19:53tan, eguzkia itxuraz Geminis konstelazioan sartuko da (90,39º).\n27 Lurrak 6,32 urte periodoko “7P Pons-Winnecke” kometak utzitako ahuts lorratzaren zentrua zeharkatzen du. Bootidas izeneko izar iheskorren maximoa sortuaz.


Donde estamos gorbeia eu - gorbeiaparkea - web.araba.eus\nDonde estamos gorbeia eu - gorbeiaparkea\nGasteiztik, Altubeko autobidetik (N-622) Murgia eta Gopegi herrietara heltzen zara, horiek baitira Arabako eremuan parkerako dauden ate nagusiak. Bilbo-Zaragoza autopistatik (A-68), Altubeko irteeratik ere Gorbeiaren Arabako aldera heltzen zara. Bilbo eta Gasteiz lotzen dituen N-240 errepideak Areatza eta Zeanuri herriak zeharkatzen ditu, Arratiako bailaran; hala, Bizkaiko eremuko parkerako atea da. A-68 autopistatik, Aretako irteeratik (Laudio) Orozkoko bailarara joan zaitezke; Gorbeiaren Bizkaiko aldeko parkerako beste atea da hori.\nNola heldu alde arabarrera garraio publikoan\nArabako Foru Aldundiak, Bide Azpiegituren eta Mugikortasunaren Sailaren bidez, herri arteko garraio sare berria abian jarri du: ordutegi eta ibilbide berriak ditu, ibilgailu irisgarriak, BAT txartelarekin ordaintzeko aukera, eta ibilbide optimizatuak, bai Araban, bai Gasteizen; helburua da pertsonen mugikortasuna hobetzea, garraio publiko bizkorrago, erosoago eta irisgarriagoa lortzeko.\nEskualdeko garraio zerbitzuak Murgia, Sarria, Murua, Etxaguen eta Beluntza herriekin lotzen du Gasteiz, Alavabus tarteko.Telefono zenbakia: 945 182 060.\nNola heldu alde bizkaitarrera garraio publikoan\nBizkaibus autobus zerbitzuak Bilbo eta beste herri bizkaitar batzuk Zeanuri, Artea, Orozko eta Areatzarekin lotzeko garraioa eskaintzen du. Bizkaibuseko autobus guztiek dituzte Free Wifi 4G eta USB kargagailuak mugikor eta tablet-etarako, entxufe arrunt batek baino karga abiadura altuagoan, bidaian zauden bitartean zure esperientzia goza dezazun. Bizkaibusek maskotak garraiatzeko aukera ere ematen du, eta teknologia hibrido eta elektrikoko autobusak dauzka.\nHarremanetarako: infobizkaibus@bizkaia.eus / 946 125 555\nNola heldu (PDF)


BATALLITAK | Erantzuidazu, mundu honetakoa naizen ala ez\nGaurko huntan “batalliten” inguruan berba eitea pentsatu dot. [dakizuen lez, apurtxu bet berezie nai, eta gauza bereziak gertatutzen doztabe , edo gertatu arazi eiten dotaz], beraz, batallita kopuru amaigabea dekot!!! [berton bet baino gehiau kontau izan dotzuet]\nBadauz ordea batallita batzuk amankomunak dizena, hau da, mundu guztiak deko zerbait kontetako gai hurren inguruan, pentsetan dot, bizitzako momentu “klabeak” izan dizelako edo, adibidez, erditzea modun, geure erditzea gurasoek kontatu dozkue mila bider, eta guraso zazenak ere seguru dekozuela zeun umeen jaiotzetan gertatutako zerbait kontetako, beraz, jaiotzen gazen momentutik dekoguz batalliak.\nHaurrak izanik, guztiok galdu gaz noiz edo noiz [bai, neu behin baine gehiautan galdu nintzen, ta gaur egun be, kotxeagaz maiz galtzen jarraituten nai, eta tabernatan, be bai ?….].\nSokorristen lekura eruan eta galletak eta batidoTxokolate emon zoztan [definitivamente mutil hura izan bihar zeban el amor de mi vida! ] eta neure izena eta galdetzen hasi zozten [ benetan be, munduko irrifar politena zeukiela]. Berton zauzen beste sokorristak be neuri kasu eiten, “zenbat urte dekozuz? Ta nongoa zaz? Ta nogaz etorri zaz?…”\nSupergustora neuala gogoratzen dot perfektamente.\nHandik apurtxu betera, neure 6 urteko amor platonikoak esan zozten: “Ane, zeure amuma etorri da bila” [Zelan ????? Juan bihar dot??? Ezin dot zeugaz gehiau egon?????] eta amumari begiratu ostean [sekulako hasarre arpegia zabien ! Eta orain amuman bronks jaso bihar dot???] mutikoari begiratu notzan, ipini ahal notzan baldur aurpegi hobeenagaz: “Ez dakit nor den emakume hori, hori ez da neure amuma”. Imaginatu dezakezue amumaren erreakziñoa… Hurrengo egunean 3rak gauzen Barrikan bueltan.\nBeste klasiko bet. Azterketan denori gertatu dozku zerbait. Neure kasun bigarrengoan atera neban. Lehen azterketan, ia amaieran iada [ia 20 min ziren gidatzen, aparkatu eta guzti, dena perfekto] bapatean Basurtoko ospital inguruan, semaforoa orlegia nebala, gizon trajedun bet urten zoztan zebra bidera .\nNeurea udatiar bategaz izan zen. Udaz uda geurera etortzen zen kanpotar bet, neu baine 3 urte zaharrau. Andrés [alias, el que me pone de la cabeza a los pies]. Aurreko udan ibili ginan tonteatzen, morreotxuak, magreo apur bet… eta uda hurtan, erabakita neban beragaz galduko nebala birginidadea.\nNoski, egoera guztiz idealiza neban, pelikuletan agertzen dozkun modun, super romantikoa eta perfektoa: hondartzan, udako gau zoragarri beten, ilargiaren argipean eta itsasoko olatuen soinuagaz [LoMax! izango zen] … eta erralitatean guztiz kontrakoa pasa zen: Ilargia ez da foko bet, hareak sekulako rozadurak sortzen dauz eta Andresen esperrientzia Partxisekoa zen [ me como una y cuento 20, beno, kasu huntan aurretik ez zabien bet bera be jan…]\nKategoria Sailkatu gabea 2019-06-20 egilea Ane Fernandez.\n← CONKIS 2019- KAP 23 CONKIS 2019 – KAP 24- FINALA →\n2 erantzun “BATALLITAK” bidalketan\nGaizka 17:40 2019-06-20\nBatallitaren bat kontatzekotan…\n-Trebiñon, hangoekin “Castilla y León” jartzen zuten errepide kartelak moztu ta ikurriñak jartzen, Guardia Civilak atxilotu, etxera deitu atxilotuta nengoela esateko ta amak “Ah, orduan bihar ez zatoz bazkaltzera? Zenbat okel erosi jakin bidot”.\n-Atxilotuta geundela erretzeko gogoak sartu, guardia civil bat erretzen ikusi ta brometan, kuartel ondoko gasolindegira tabako bila jun nahi nuela esan nion, zigarroa eskatzeko modu bezala. Guardiak eskua politsikora sartu, baina tabakoa beharrean, txanpon pila eman zizkidan “Pillame Malboro”… Ta hara Jun nintzan ni, tabako pila.\nAne Fernandez Bidalketaren egilea 13:45 2019-07-15\nZelako batallita onak !!! jajajajajaja\nMilesker iruzkinagattik! Ilusiñoa egin dozta!!!


Kuota osoa, kuota likidoa eta kuota diferentziala – Gizapedia\nKuota osoa, kuota likidoa eta kuota diferentziala sozietateen gaineko zerga ordaintzerakoan azaltzen diren kontzeptuak dira. Sozietateen gaineko zerga enpresa batek ekitaldi ekonomiko batean lortzen dituen irabaziengatik ordaindu beharreko zerga da. Zerga hori ordea, ez da zuzenean kalkulatzen irabazien gainean, pauso batzuetan zehar baizik. Irabaziei, emaitza garbia deitzen dena, doikuntza batzuk egin behar zaizkie, oinarri zergagarria osatzeko - adibidez, oinarri zergagarrian ez dira sartzen ordaindutako isunak. Oinarri zergagarriari aplikatu beharreko sozietateen tipoa aplikatzen zaizkio, ordaindu beharreko portzentajea alegia, eta hortik sortuko kuota osoa. Kuota osoari kenkari eta bonifikazioak aplikatuz, kuota likidoa sortzen da. Eta azkenik, kuota diferentziala kuota likidoa ken konturako ordainketak (atxikipenak, ordainketa zatikatuak, ...) izango da. Kuota diferentziala izango da beraz, azkenean ordaindu behar dena.


Gonzalo Larruzea: «Desagertu behar dute bai eliteko bunkerrek eta bai ghettoek» | Gizartea | Berria\nHezkuntza itunerako bidean. Gonzalo Larruzea. Eskola Antolakuntzan doktorea\n«Desagertu behar dute bai eliteko bunkerrek eta bai ghettoek»\nSegregazioa «klase sozioekonomikoaren araberakoa» dela azaldu du Larruzea irakasleak. Proposatu du hezkuntzaren doakotasuna bermatzea, ituntze sistema aldatzea eta ikasleak banatzeko dekretua gaurkotzea.\nAraba, Bizkai eta Gipuzkoako hezkuntza itunaren garrantzia nabarmendu du Gonzalo Larruzea Didaktika eta Eskola Antolakuntzan doktoreak (Bilbo, 1955). Uste du hitzarmen horretan segregazioa erronka nagusietako bat dela, «arazo etikoa izateaz gain, gizarteari bere osoan eragiten dion auzia» delako.\nMaiz aipatu da segregazioa legebiltzarreko batzordean, erronka nagusien artean. Zergatik?\nSegregazioaren kontzeptuaren oinarrian dago gizartean existitzen den desoreka bat: ez datoz bat ikasleen banaketa eta gizartearen banaketa sozioekonomikoa. Irakaskuntzaz harago doa kontua. Batzuek diote, adibidez, bizitokiaren araberako segregazioa ere existitzen dela, eta horrek baldintzatzen duela ikasleen artekoa, ados, baina eskolak balio dezake desoreka hori arintzeko edo areagotzeko. Auzi garrantzitsua da, gainera, ez delako soilik arazo etiko bat: ondorio ekonomikoak ere baditu.\nBesteak beste, fenomeno hori arinduz gero, gastu sozialaren faktura txikituko litzateke, eskola porrota murriztuko litzatekeelako. Pisaren gisako kanpo ebaluazioetan ere badu eraginik segregazioak; puntuazioetan nabari da. Lotuta daude fenomeno horiek guztiak, pareen efektua deritzonaren bidez.\nEfektu horren arabera, eskola arrakastak edo porrotak harreman zuzena daukate ikastetxe barruko harremanekin: zu elkartzen bazara maila sozioekonomiko baxuko jendearekin, aukera gutxiago izango duzu arrakasta lortzeko.\nImmigrazioaren fenomenoarekin ere lotu izan da sarritan...\nOker galanta da hori. Segregazioa neurtzen da maila sozioekonomikoaren arabera. Badira etorkin aberats bakan batzuk, adibidez, baina horiei ez die eragiten segregazioak. Fenomenoaz hitz egiten dugunean, gainera, saihestu behar dugu etorkinez eta immigrazioaz hitz egitea, kolektibo horren estigmatizazioa dakarrelako. Kontua ez da ijitoak edo migratzaileak banatzea, ikasle guztiak nahastea baizik. Gero eta eskola heterogeneoagoak sortzea. Desagertu beharko lukete bai eliteko bunkerrek, bai maila sozioekonomiko apalekoen ghettoek. Ikastetxe batek inguruan duen heterogeneotasuna isla dadila eskola barruan ere.\nZer jaso beharko luke hezkuntza itunak, xede hori lortzeko?\nBadira neurri batzuk konpentsatorioak direnak: egoera larriagoan diren ikastetxeei laguntza eta baliabide gehiago ematea, adibidez. Gainera, badira beste neurri batzuk sisteman bertan eragitekoak. Batzu-batzuk aipatu nituen batzordean: irakaskuntzaren doakotasuna bermatzea eta kuotak desagerraraztea; beken sistema bat sortzea, inor ez dadin geratu jarduera osagarrietatik kanpo; ikasleen harrera arautzeko dekretua gaurkotzea, beste toki batzuetako esperientziak aintzat hartuta... Irakasleak adjudikatzeko mekanismoak ere berrituko nituzke, inguru zaurgarrienetan diren ikastetxeetara irakaslerik onenak eta zuzendaritza talderik onenak doazela bermatzeko.\nZer egin beharko litzateke itunpeko ikastetxeekin?\nBerritu beharko litzateke 1987ko itunen dekretua, heterogeneotasuna bermatzen dela ziurtatzeko. Badira ikastetxe batzuk behar handiagoak dituztenak, konplexutasun handiagokoak. Hori guztia neurtuta dago Ikastetxeen Konplexutasun Indizean, eta administrazioak baditu datu horiek. Hortaz, nire ustez, diru publikoa ez litzateke zentro guztien artean banatu beharko: eman beharko litzaieke soilik interes soziala duten ikastetxeei.\nBai. Ikastetxe batek, gutxien-gutxieneko maila batean behintzat, erantzuna eman beharko lioke pluraltasunaren auziari. Hala egiten ez badu, ezin da zerbitzu publiko baten parte izan.\nAdituek esan izan dute litekeena dela jaiotza tasaren beheranzko joerak ere eragin negatiboa izatea...\nHala da, bai. Jaiotza tasa apaltzearekin batera ez bada planifikazio egoki bat egiten, baliteke segregazioaren arazoa areagotzea datozen urteetan. Litekeena da egun ikusten ditugun zenbait joerak muturrera egitea: eliteko ikastetxeetako ikasgelak bete gabe, eta arazo ugari maila apalagoko beste hainbat ikastetxetan. Horregatik, datozen ikasturteetan oso garrantzitsua izango da planifikazio on bat egitea, segregazioaren fenomenoa aintzat hartuta.\nBorondatea sumatzen duzu administrazioan eta alderdien artean, aldaketa horiei heltzeko?\nEusko Legebiltzarretik pasatu diren eragile eta aditu independente askok azpimarra egin dute segregazioaren auzian. Nire ustez, gainera, zintzotasunez heldu diote gaiari, itxurakeriarik gabe. Horri esker, legebiltzarkideak konturatu dira segregazioaren arazoari behingoz heltzearen beharraz. Dena den, konpromiso horren froga nagusia ituna bera izango da: zer islatzen den. Ekitatearen aldeko ideia lauso eta asmo orokor batzuk besterik ez balira, nik zalantzan jarriko nuke arduradun politikoen sinesgarritasuna.\nZergatik da hain garrantzitsua ituna?\nItuna oso garrantzitsua da, eta hala azpimarratu nahi izan nuen legebiltzarreko batzordean, etorkizunaren norabidea ezarriko duelako. Ezinbestekoa da, hala ere, batzordetik aterako den itun hori agiri programatiko bat izatea, zehatza. Ez ditzala orientabideak edo asmo orokorrak bakarrik aipatu. Badu beste arrisku bat ere: adabakiz beteriko testua izatea; Frankenstein-akordio bat, zeinean alderdi bakoitzak bere gustuko ideiaren bat edo beste sartuko duen. Itunak izan behar du hezkuntzaren etorkizuna zehaztuko duen tresna, eta, hortaz harago, gainera, beharrezkoa izango da jarraipena egitea. Sinatutako konpromisoek garapen bat behar dute, eta garapen hori, aldi berean, akordio berrietan jaso beharko da.


Norteko Ferrokarrilla/2014-09-12/1693ko aurkezpen gordina\n1693 urtea izango da aurtengo atal baten gunea. Urte jakin hura, eta, oro har, XVII. mendearen bukaera. Nolakoa izan zen 1693? Eta nolakoa garai hartako jendea? Zientziaren historiak lagunduko digu gizarte hari begiratzen. Historia zientziazaleei kontatzeko ahalegina izango da.\nDirect download: NFXIX-01d.mp3\nCategory:science -- posted at: 6:23am EST\nNorteko Ferrokarrilla/2014-09-12/Islandiako azken erupzioak\nIslandia alerta-egoeran egon da abuztuaren bukeran eta irailaren hasieran. Erupzio berriak izan ditu Bardarbunga sumendiak. Duela lau urte, ospetsu izan zen Eyjafjallajökull sumendiaren erupzioa, batez ere, kanporatu zuen hauts-zutabeak hegazkinen trafikoa eten zuelako Europan. MIREN MENDIA geologoak azaldu digu nolakoa den Islandia geologikoki, eta lagundu digu zentzua ematen entzun ditugu albiste sentsazionalistei.\nDirect download: NFXIX-01c.mp3\nCategory:science -- posted at: 5:38am EST\nBegietako gaixotasun arraroa da koroideremia. Arraroa, genetikoa eta endekapenezkoa. Ez du atzera bueltarik. Koroideari eragiten dio, erretina eta esklerotikaren artean dagoen begi-globoaren geruza bat. Gaixoek denborarekin ikusmena galtzen dute ingururetatik. Pixkanaka estutzen den tunel batean egongo balira bezala. Guk gaixotasunak kaltetutako lau umeren gurasoak izan ditugu gaur irratian, AMAIA ELGEZABAL eta FRAN OLEA, hain zuen, Koroideremiak Kaltetutakoen Elkartea sortu duten pertsonak.\nDirect download: NFXIX-01b.mp3\nCategory:science -- posted at: 5:17am EST\nNorteko Ferrokarrilla/2014-09-12/Saturnoren eraztunen adina\nSaturnoren eraztunak ez daude oso zikinak, ez zaie espazioko hauts asko iritsi. Horrek ustez, esan nahi du ez direla oso zaharrak. Hala ere, astronomoek aurkitu dute hautsa oso mantso iristen zaiela eraztunei, eta, eraztunak eta planeta adin berekoak direla.\nDirect download: NFXIX-01a.mp3


BBK Salak beharrean segitzen du Bilbo erdian dagoen kultura-gune honek publiko zabalagoa har dezan proposamen berri batekin: BBK OFF FESTIVAL; bere helburu nagusia lan eszeniko alternatiboak sustatzea eta erakustea da. Salak uztaileko bigarren astean proposamen ausartak jarriko ditu eszenatokian, gure artisten talentua bultzatzeko, Euskadiko artistentzako lehen OFF lehiaketaren bidez.\n50eko hamarkadan Broadwayko superprodukzioen kontrapuntu alternatibo gisa New Yorken sortua, “Off antzerki” esamoldeak zirkuitu komertzialetik kanpo aurkezten diren aurrekontu eta formatu txikiko muntatzeak hartzen ditu. Forma alternatibo hau olerkariek, kantautoreek, antzerkigileek, diseinatzaileek eta konbentzionalak ez ziren gainontzeko artistek euren artea askatasunez adierazteko gune bihurtu zen, jendetza handien eskakizunei erantzuteko beharrik barik.


Egun on, Babilonia! Horra hor Taviani anaien filmearen oihartzuna, Hollywoodeko munduari eskainia. Halaber, Hollywood, Babilonia erretratu gazi-gozoa ere badugu, Kenneth Angerren liburu irrigarri eta erregarriari esker. Inon Babilonia bada eguzkipean, hortxe dugu Estatu Batuetako mendebaldean kokatua, Kalifornia aldean. Badago ezer tentagarriagorik idazlearentzat, Babilonia horretan txango egiteaz bestalde? Itxuraz ez, Estatu Batuetako hainbat idazleren jokaera ikusita. Honako hauek behin baino gehiagotan izan dira gure Babilonian, laranjondoen gerizpean idazten: William Faulkner, Jonathan Latimer, Raymond Chandler, Nathaniel West...\nFrancis Scott Fitzgerald (1896-1940) ere izan dugu Babilonian kateaturik, gidoiak eta istorio laburrak idazten. Hala ere, Hollywood ez da Fitzgeralden Babilonia bakarra. Egia esan, Babiloniaren irudi hóri aspalditik zerabilen buruan, XX. mendeko gizarte zurrunbilotsuak iradokia. Esan genezake EEBBetako gizarte merkantilista eta bihozgabearen gehiegikerien metafora dela, oso irudi amerikarra eta, haatik ere, guztiz esportagarria: Babiloniara itzultzea idaztean, Fitzgeraldek Parisa eraman zituen bere pertsonaiaren kezkak, Henry Jamesek urratutako bideari jarraikiz.\nIzan ere, This Side of Paradise eta The Beautiful and the Damned eleberrien arrakastaren ondoren, Scottyk Parisa egin zuen Zelda emaztearekin, New Yorkeko mozkorraldietatik ihesi. Apal antzean bizi izan ziren hiri frantziarrean, Hemingway, Gertrude Stein, Ezra Pound eta beste idazle estatubatuarren antzo. Orduan, 1926an Scottyk Gatsby Handia argitaratu zuen. Handik aurrera, Fitzgeraldarrek ez zuten bakerik izan, harik eta hurrengo hamarraldiaren porrotaldia gertatu arte.\nEstatu Batuetako gizarte berriaren irudi liluragarriak ageri dira Gatsby Handian. Babylon Revisiteden, berriz, ez dago halako xarmarik. Lehenik eta behin, beste kontinente batean gaude, Europan, eta beste hamarraldi batean, 1931 aldera, hain zuzen ere. Ordurako, Scotty nahikoa kaxkarturik zebilen, eta Zelda medikutan. Hamar urteko epean, lurrazpitik irten, gailurra jo, eta hondoa jo zuen idazleak, saltsa eta parranda guztietako burduntzali ibili ondoren. Tartean, eta hau esan beharra dago Fitzgeraldi buruz hitz egitean, hainbeste aldiz glamour aizun hori aipatzen denez, hamarraldiko orrialderik ederrenetako batzuk idatzi zituen.\nBabiloniara itzultzea honetan Fitzgeraldek idazkera paregabearen bidez erretratu alkoholaz lausotu bat eskaintzen digu, Frantziako hiria berriro aurkitzeko desirari eutsi ezinik dabilen belaunaldi herratuko pertsonaia bat plazaratuz: Charlie Wales. Parisko zoko ezagunetan egiten duen bidaian zehar, Charliek oroimena berreskuratuko du, eta horrekin batera oroitzapen zerrenda mingotsa. Charliek berreskuraezina du aspaldiko Paris hura, baina agian zerbait ikasi duke bidean: bizirik irauten dutenek sofritzeko ahalmen ikaragarria behar dutela bizirik irauteko.\nScottyk ere kemena behar izan zuen aldi batez bizitzari eusteko, batez ere, 1930eko hamarraldian izandako kolpeak gainditze aldera. Charlie Walesek behin erabaki zuen ez zuela berriz lan egingo. Fitzgeraldek, ordea, ez zeukan beste alderdirik, jo eta ke ibiltzea baino: berrogeita lau urte zituen zendu zenean, eta ordurako 170 ipuin eta bost eleberri idatzita, besteak beste. Azken urteetan ahaleginak egin zituen bere bizitzari eta idazkerari aurre egiteko. Babiloniara itzultzea hasiera polita izan zen eginkizun horretan.\nHala ere, jendeak ez zion apenas jaramonik egin Fitzgeraldi bakarkako ahalegin itzel hartan. Giroa bestelakotu egin zen, 1930eko depresioaren garai ilunak ziren, eta Fitzgeralden izena —eta istorioak— erdi galduta gelditu zen liburudendako apalategietan. Gizona ere erdi galduta zebilen Hollywood aldean; Zelda, berriz, psikiatrikoetan bakartuta. Nolanahi ere, Scottyk eleberri erdi amaitu bat utzi zigun bere bizitzaren hondarrean, The Last Tycoon, Hollywood-Babilonia berri horri buruzko testamendu gisa edo.\nGeroago, bai, Babiloniara itzultzea honek pantailarako bidea egin zuen ezinbestean. Oso istorio mamitsua zen, inolaz ere ez apalategiren batean usteltzekoa. Richard Brooksek zuzenduta, hantxe aritu ziren Van Johnson, Elizabeth Taylor eta Walter Pidgeon kartoizko Paris hollywoodiarrean. The Last Time I Saw Paris eman zioten izena, eta titulua xarmangarria bada ere, filmeak ez zion koskak berdindu Scottyren kontakizunari. Izan ere, II. Mundu Gerlako Paris erdi errautsian kokatu zuten istorioa. Van Johnson txukun aritu zen lan dramatiko hartan, baina nekez entelegatuko genukeen Charlie Wales bat 1950 aldera. Hogei urte baziren 1920ko hamarraldi zirimolatsua amaitu zela. Ordurako, Zelda eta Scotty ihes eginak ziren hilobira, eta Fitzgeralden liburuak harrapaka saltzen ziren mundu guztian, klasiko modernoak bihurtuta.


MPDL Espainiako GKEak palestinarren 54 etxebizitza zaharberritu ditu Libanoko errefuxiatu-eremu baten kanpoaldean | Consumer\nMPDL Espainiako GKEak palestinarren 54 etxebizitza zaharberritu ditu Libanoko errefuxiatu-eremu baten kanpoaldean\nZink etxeak arriskutsuak ziren osasunerako eta ez zituzten gutxieneko segurtasun baldintzak betetzen\narabera: Ostirala, 2005eko irailaren 02a\nEspainiako Bakearen, Desarmearen eta Askatasunaren aldeko Mugimendua (MPDL) GKEak Libanoko Naher el Bared-eko errefuxiatu-eremuaren kanpoaldean dauden palestinarren 54 etxebizitza birgaitzen lagundu du.\nGKEak azaldu du zelaien kanpoaldean dauden zink-etxeak edo “mohajareen” etxeak arriskutsuak direla bertako biztanleen osasunerako, eta NBEko Agentziak errefuxiatuentzat ematen duen laguntzatik kanpo geratzen direla, errefuxiatu-eremutik kanpo baitaude.\nGune horretan, arnas eritasunen, infekzioen eta arazo gastrointestinalen tasa oso altua detektatu zen, etxeak egoera txarrean zeudelako, aireztapenik, argirik eta isolamendu termikorik gabe.\nMLDPk Europako Batzordeko Laguntza Humanitarioko Sailaren finantziazioa izan du etxebizitzen baldintzak hobetzeko, aireztapena, komunak, sukaldeak eta zinkaren ordez hormigoia eraikiz.\nHala ere, GKEak ohartarazi du egoera txarrean daudela Libanon errefuxiatuta dauden 400.000 palestinarrak, langabezia handia, hezkuntzarako aukerarik eza eta jaiotza-tasa handiak dituztenak.\nerrefuxiatuak Líbano-eu mpdl-eu


Aterpetxea prest du Arantzazuk - Oñati - Goiena.eus\nIker Oñate 2017-04-07 10:09\nUrtarrilean salbu, aterpetxea urte osoan izango da erabilgarri; Arantzazun aterpea gura duen orori, eraikinean lo egiteko aukera bermatu gura zaio horrela. Kasuak kasu, erreserbak egiteko bide ezberdinak izango dira: e-postaz edo telefonoz.\nFinkaturiko ordutegitik kanpo ere i zango da lotarako tokia eskatzeko aukera. "Aurrez erreserba egiterik izan ez duen bezeroa aterpetxera heldu, eta, bertan ez banago, lasai asko dei diezadake mugikorrera", argitu du Longartek. Giltza bat utziko zaio bezero bakoitzari, aterpetxea eta berorren barneko armairuak ireki ditzan.\nBestetik, ikasle taldeentzat lo leku ere izan nahi du aterpetxeak. Hasiak dira ikastetxeekin harremanetan, eraikinak eskaintzen duenaren berri emanez; Artelatz Ingurumen Zerbitzuak S.L. dihardu zeregin horretan.\nGainerako bezeroek ez bezala, Arantzazuko Santutegi Hotelean prezio murriztuan bazkaltzeko eta afaltzeko aukera izango dute ikasleek; beraientzat propio eginiko menua eskainiko zaie.\nUrtean zehar, Aizkorri-Aranatz natur parkea hobeto ezagutarazi guran, hainbat ekintza antolatu ohi ditu Arantzazuko parketxeak; horiek baliagarri izan dakizkioke aterpetxeari. Hala ere, epe laburrean, behintzat, ez dute bien zerbitzuak batuko dituen pack-ik aterako.\nParketxeak, berriz, badu zer aprobetxatu aterpetxearen irekieraz: astelehenetik aurrera, egun bakarreko bisita bakanak ez ezik, hainbat eguneko bisita sorta eskaintzeko aukera izango du. Horretaz jakitun, aterpetxearekin elkarlana sendotzen segitzeko nahia adierazi du parketxearen arduradun Amaia Vicentek. "Aterpetxeari esker, ikasle taldeek hainbat egun igaro ahal izango dituzte Arantzazun. Hori positiboa da guretzat, beraientzat propio diseinaturiko bisita sorta eskaintzeko aukera baitakarkigu. Parketxea indartuko du horrek", azaldu du.


Udalekuetako begiralegaientzat propio egin diren euskarazko idatzizko azterketen emaitzak argitaratu dira — Oñatiko udala\nUdalekuetako begiralegaientzat propio egin diren euskarazko idatzizko azterketen emaitzak argitaratu dira\nErreklamazioak maiatzaren 14ra arte aurkeztu daitezke\nEuskara maila agiri bidez egiaztatu ez zuten hautagaiek egin beharreko froga da euskararena. Berez, 16 lagunek egin behar zuten baina 6 bakarrik aurkeztu ziren asteartean egin zen idatzizko azterketara. Horietatik 3k gainditu dute eta ondorioz ahozkoa egiteko hitzordua izan dute gaur. Udaleku irekietan begirale izateko EGA edo hirugarren hizkuntza eskakizunaren maila izatea eskatzen da.\nAsteartean egin zen idatzizko azterketaren emaitzak atzo arratsaldean argitaratu ziren eta aldi berean, erreklamazioetarako epea zabaldu zen. Maiatzaren 14a izango da erreklamazioak egiteko azken eguna.\nUdaleku irekietan parte hartzeko 630 haur baino gehiagok eman dute izena, azken urteetako goranzko joerari eutsiz. Aurten, berriro ere, inoizko partaidetza handiena izango da udaleku irekietan. Ondorioz, begiraleak ere asko izango dira, 71 kontratatzea aurreikusten da. Hautatuak diren lagunek, maiatzaren 25ean eta ekainaren 15ean egingo diren prestakuntza saioetara joan beharko dute.


Efemeridea. Pedro de Aguerre y Azpilicueta, Axular, 1644ko apirilaren 8an zendu zen Saran - Euskonews\nPedro de Aguerre y Azpilicueta, Axular.\nXVI. mendeko euskal idazle hau euskal literaturako prosagile onena da. Pedro de Axular izenez ezagunagoa da.\n1556an jaio zen Urdaxen (Nafarroan), Axular izeneko etxean. Handik datorkio izena idazleari. Ia ziurtzat jo dezakegu lehen ikasketak herrian lekutzen den San Salvador monasterio ospetsuan egin zituela. Monasterioa, hasiera batean kalonjesa agustindarren ardurapean egon zen, eta, ondoren, fraide premontretarren esku. Gaur egun badakigu Salamancako Unibertsitatean egin zituela ikasketak. Batxilergo titulua eskuratu zuen, baina ez dago bestelako ikasketari buruzko daturik. Dena den bere obraren kalitateari so, oso gizon jakintsua zela ondoriozta daiteke.\n28 urte zituela subdiakono ordenatu zen Iruñean (1584). 40 urterekin, diakono Leridan eta apaiz Tarbesen (Biarno) (1596). Tarbesetik Donibane Lohitzunera abiatu zen eta bertan izan zen bost urtez (1595-1600). Henry IV-ak Bordeleko Parlamentura idatzitako gutunean Teologian graduatutako presbitero izenez aipatzen da Axularren izena. Urte hartan bertan Sarako (Lapurdi) erretore izendatu zuten.\nAxular Saran finkatu zen behin-betikoz eta hizketaldi bat piztu zuen erlijio eta artzain arazoez nahiz otoitz-liburuen bidez kristau bihurtzeko euskara erabiltzearen komenigarritasunari buruzko eztabaidak hedatuz. Solaskideek Axular hautatu zuten lan hori egiteko eta ez ziren erratu. Sara izeneko bake eremuan Gvero liburua idatzi zuen. Kristautasunaren bidez haraindiko mundura arrakastak iristeko aszesia. Lan hori euskaraz idatzitako literatura testurik onena dela esan ohi da.\nEfemeridea. Domingo Jakakortajarena 1993. urteko martxoaren 24an hil zen Berastegin\nEfeméride. El escritor, editor y crítico literario Ángel Ortiz Alfau nació en Bilbao el 26 de marzo de 1924\nEfemeridea. Ramos Azcarate Otegui 1847ko martxoaren 28an jaio zen Tolosan


[dotb.eus] 'Gure Oroitzapenak', Sarrionandiaren obran oinarritutako filma, Zinemaldian | dotb Durangaldeko Telebista\n[dotb.eus] ‘Gure Oroitzapenak’, Sarrionandiaren obran oinarritutako filma, Zinemaldian\nDeja un comentario\t/ DURANGALDEA, IURRETA / 2018-09-23 2018-09-23\nHamabi zinemagilek egindako film kolektiboa da hau\nAste honetan Zinemaldiko Zinemira atalean film kolekitbo hau ikusteko aukera egongo da\nIURRETA.- Aste honetan estreinatuko da ‘Gure oroitzapenak’ izeneko film kolektiboa Zinemaldiko Zinemira atalean.\nJoseba Sarrionandiaren obran oinarritutako filmaren helburua Sarri «iruditan agertzea da» azaltzen dute filmaren ekoizleek «luzaro irudirik gabeko poeta izan da. Izoztuta balego bezala, hogeita hamar urtez zuri beltzeko argazki bat izan da euskaldunontzat».\nHorren asmoz, Euskal Herriko eta beste zenbait herrialdetako hamabi zinemagileren pieza banak osatzen dute proiektu hau eta bertan Sarrionandiaren poemak eta ipuinak izango dira protagonistak. Proiektuan parte hartzen duten zinegile guztiek badute harremanik poetarekin, dela pertsonala eta afektuzkoa, dela literarioa, dela miresmena…Baina, gainera, auzolana ere bada non, berrehun lagun baino gehiago aritu baitira.\n‘Gure oroitzapenak’ filmean toki eta aldi ezberdinak ezagutuko ditugu. Kurdistango Diyarbakir-etik laurogeiko hamarkadako Bilbora joango gara; Parisko kale kantoietatik eta Gare du Nord tren-geltokitik Dunkerqueko hondartzera; Lisboako giro goxotik paisaia elurtuetara; Lehen Munduko Gerran Baigorri ingurutik Habanako arte modernoko galeria batera…\nBestalde, filmean, unibertso literarioan agertzen diren zenbait elementu ere azalduko dira ezinbestean: itsasoa, portua, haurtzaroa, trenak, deserrotzea, ihesa, errari ibiltzea, besterria, gerra, suntsiketa, maitasuna, noraeza, mina, fantasia, misterioa, iniziazioa, tortura, eta abar.\nHauek dira, beste erakunde batzuen artean, Iurretako Udalaren babesa duen filmaren lehenengo irudiak:


Aholkua: Gosetzean, azukre eta gantz gutxi dituzten mokadutxoak jan; adibidez, fruta irabiatuz etxean egindako izozkiak (marrubi irabiatuen izozki naturala, jogurt gaingabetuz eta platanoz egindako izozkia); fruta fresko zatitua gazta fresko zatitxoekin; sasoiko fruten ura (sandia, meloia, sagarra edo azenarioa… edari izoztu freskagarri eta osasungarriak ere presta daitezke horiekin); edo infusio hotzak (tea limoiarekin, esaterako). Bazkaritan, arroza, pasta, patatak edo lekaleak jan badira, hobe da ogirik ez hartzea.\nErrezeta asko presta daitezke batatarekin; hor daude, esaterako, batata-krema gozoa, batata papillote erara, batata barazkiekin arin erregosia, edo batata barazkiekin eta oilaskoa curry erara. Errezeta horiek eta beste hainbat aurki daitezke helbide honetan: https://www.consumer.es/alimentacion/recetas/.